
	ירושלים, י"ח בחשון, תשס"ג
24 באוקטובר, 2002

הכנסת החמש-עשרה							נוסח לא מתוקן
מושב חמישי




פרוטוקול מס' 425
מישיבת ועדת הכספים
שהתקיימה ביום שני, ח' בחשון התשס"ג (14 באוקטובר 2002), שעה 10:00

סדר היום:

א. צו תעריף המכס והפטורים ומס קנייה על טובין (תיקון מס' 98), התשס"ב-‏2002
ב. צו תעריף המכס והפטורים  ומס קנייה על טובין (תיקון מס' 103), התשס"ב-‏2002
ג. צו היטלי סחר (היטל היצף על ברכיים וקשתות פלדה ללא תפר), התשס"ב-2002
ד. סקירת שר האוצר בנושא השקעות הממשלה בתשתיות.


נכחו:

חברי הוועדה: יעקב ליצמן – יו"ר
		   זאב בוים
		   אברהם הירשזון 
   אבשלום וילן 
   עופר חוגי
                        אברהם יחזקאל
		   איתן כבל 
		   אמנון כהן  
   סופה לנדבר  
   רחמים מלול		
                        אורית נוקד
		   מיכאל נודלמן  
		   יוסף פריצקי
                        מיכאל קליינר                        
                        צלי רשף
                        אברהם-בייגה שוחט

מוזמנים:	שר האוצר סילבן שלום
		ניר גלעד                -  החשב הכללי
		אורי יוגב 	        -   הממונה על התקציבים
		דוד גרשנובויץ      -   סגן החשב הכללי
		ישעיהו בן-יהונתן -  סגן מנהל המכס ומע"מ
		שירלי טיטלבאום –  אגף המכס ומע"מ
		קובי בוזו              -   אגף המכס ומע"מ
		ראובן פסח           -   ממונה על היטל היצף והיטל משווה
		עו"ד אביגדור דורות – "דיגמי"
		אלי דיגמי             -   חברת "דיגמי"
		גיא דיגמי              -   חברת "דיגמי"
	 יוסף אדרת    	- 	מנכ"ל מפעל חברת אביזרי צנרת כרמיאל בע"מ  		

יועצת משפטית:	אנה שניידר
		          סיגלית אפיק
	                     ליאורה סידי
יועצת כלכלית:       סמדר אלחנני
מנהל/ת הוועדה:    טמיר כהן
קצרנית:		אורה לוין


צו תעריף המכס והפטורים ומס קנייה על טובין (תיקון מס' 98), התשס"ב-2002

היו"ר יעקב ליצמן:

	אני פותח את הישיבה. 

	סעיף ראשון: צו תעריף המכס והפטורים ומס קנייה על טובין (תיקון מס' 98), התשס"ב-2002.

ישעיהו בן-יהונתן:

	בתיקון מס' 98 יש לנו ארבעה מוצרים: שמן זית,  אריחים, מיקרופונים משולבים עם רמקול ומלקחי ליטוש ליהלומים.

	הבדיקה שלנו העלתה בנושא של שמן זית, שההגדרה שאנחנו כתבנו בתעריף המכס "שמן זית זך" אינה תואמת את הגדרות בריסל.  אתם יודעים שתעריף המכס  בנוי על הגדרות בינלאומיות שנקראת "תעריף בריסל", ולכן שינינו את ההגדרה מ"שמן זית זך" ל"שמן זית כתית", על-פי ההגדרה בתעריף בריסל. 

	מה שאני רוצה לומר, אין כאן משמעות מיסית.   שמן זית כתית  נעשה בכבישה קרב, ושמן זית זך זה שמן זית מזוכך. על שניהם יש אותו מס.  בסך הכול הגדרנו את זה לפי ההגדרות הבינלאומיות.

היו"ר יעקב ליצמן:

	תסביר לי בצורה פשוטה: השינוי מעלה את המחיר של המוצר או מוריד את המחיר?

ישעיהו בן-יהונתן:

	לא מעלה ולא מוריד. 

היו"ר יעקב ליצמן:

	אז בשביל מה הבאתם לנו את זה?

ישעיהו בן-יהונתן:

	זה טכני.

היו"ר יעקב ליצמן:

	כל הצרות באות מהדברים הטכניים. 

ישעיהו בן-יהונתן:

	פשוט אין לי ברירה, אני צריך להביא את זה לכאן. הייתי שמח אם לא הייתי צריך להגיע לכאן בעניין זה.

	בתיקון זה ישנו תת-סעיף נוסף. בפעם קודמת היה לנו קושי בהגדרה של מה זה שמן זית אחר, כי חששנו שמביאים שמן זית אחר כאילו למאור אבל בעצם ישתמשו בשמן הזית הזה לערבוב עם שמן זית כתית ויצרו ממנו שמן זית למאכל.  שינינו את המיסוי כדי למנוע השתמטות מן המס ולהפוך שמן זית שהוא למאור  לשמן זית למאכל ולא לשלם את המיסים, כי על מאור יש נטל מס נמוך. 

סמדר אלחנני: 

	זה לא שייך למשרד הבריאות?

ישעיהו בן-יהונתן:

	זה שייך למשרד הבריאות, אבל מבחינתנו אם זה שמן זית למאור אין לי בעיה להטיל על זה מס נמוך, כי אין צורך להגן על הייצור המקומי. 

רחמים מלול:

	כלומר, יש לך מצב שמוכרים שמן שהוא למאור למאכל? 

ישעיהו בן-יהונתן:

	כן. 

היו"ר יעקב ליצמן:

	מי מטפל בזה?

ישעיהו בן-יהונתן:

	אנחנו צריכים למנוע את זה מעצם ההגדרות בתעריף המכס כדי שהדברים האלה לא יקרו.  תיקנו את הצו והסתבר לנו שאמנם מביאים הרבה מאוד שמן זית שהוא לא למאכל, ולא כפי שחששנו שהוא ישמש אחר-כך על-ידי ערבוב עם שמן זית טוב לשמן זית למאכל. הסתבר לנו שטעינו בקטע הזה.  הסתבר לנו שהכמויות העצומות  שהביאו כשמן זית למאור נועדו כתשומות לייצור שמן זית לבישול.   היות שזה נוצר כשמן זית לבישול, אנחנו מחזירים את הצו  למצבו הקודם. כלומר, מה שחששנו שיקרה לא קורה בפועל, ולכן אנחנו חוזרים בסעיף הזה להגדרה הקודמת. 

	יש לי כאן את חתימתו של שר האוצר על הצו החדש שמבטל את התיקון שעשינו בפעם קודמת, ואנחנו חוזרים למצב הקודם. 

עופר חוגי:

	כמה יהיה המס?

ישעיהו בן-יהונתן:

	8%.

עופר חוגי:

	במקום כמה?

ישעיהו בן-יהונתן:

	במקום 14.6%  + 5.7 ₪ לקילוגרם.  אנחנו חוזרים ל-8%.


עופר חוגי:

	בארץ מייצרים שמן זית רק לאוכל ולא למאור?

ישעיהו בן-יהונתן:

	גם למאור.

עופר חוגי:

	למה אינך מגן על הייצור המקומי?  כי בארץ יש עכשיו שפע של זיתים, וברגע שאתה מוריד את המס זה פוגע בייצור המקומי.

ישעיהו בן-יהונתן:

	הבעיה לא קיימת וזה שולי. רציתי לומר שאנחנו עושים את זה בתיאום עם משרד החקלאות שמתפקידו להגן על הייצור המקומי. אין בעיה של הגנה על הייצור המקומי בקטע של שמן זית למאור. 

עופר חוגי:
	
	מה האחוז של היבוא ומה האחוז של הייצור המקומי? 

ישעיהו בן-יהונתן:

	חלק גדול זה היבוא.  מביאים הרבה מאוד שמן זית מספרד. 

היו"ר יעקב ליצמן:

	רבותי, אם אין הערות, נצביע על פרט 15.09.

הצבעה 

בעד הצו – רוב
נגד – אין
צו תעריף המכס והפטורים ומס קנייה על טובין (תיקון מס' 98), התשס"ב-‏2002
(פרט 15.09) – שמן זית – אושר.

היו"ר יעקב ליצמן:

	 פרט 15.09 בצו תעריף המכס והפטורים ומס קנייה על טובין (תיקון מס' 98), התשס"ב-2002, אושר בתוספת המכתב של שר האוצר שמבטל את התיקון הקודם. 

	אנחנו עדיין בתיקון מס' 98).  מדובר בפרטים 69.07, 69.08 ו-70.16 – פסיפס מקרמיקה ומזכוכית.

ישעיהו בן-יהונתן:

	מסתבר שמביאים יבוא זול מאוד של פסיפס מקרמיקה ומזכוכית מהמזרח הרחוק במחירים נמוכים בצורה מדהימה לעומת מה שאנחנו יודעים, ויש לנו קושי לאמת את הנתון של המחיר בחו"ל, במיוחד בסין, כי הם לא משתפים פעולה.   
	
	קבענו מס מינימלי אך לא פחות מ-6 ₪ לממ"ר, שזה גם לא הרבה, אבל זה משקף את המחירים האמיתיים של אותו פסיפס.

סמדר אלחנני: 

	מה זה "מחיר אמיתי"? 

ישעיהו בן-יהונתן:

	המחיר שבדוק על ידנו על סמך בדיקות של מחירים, לא כפי שמוצגים על-ידי היבואן אלא על-פי פניות שלנו לחו"ל.

סמדר אלחנני: 

	חשבונות פרופורמה של היצרנים בסין?

ישעיהו בן-יהונתן:

	לא של אותם יבואנים שמרמים, של אחרים.  

עופר חוגי:

	יש ייצור מקומי?

ישעיהו בן-יהונתן:

	יש ייצור מקומי.

עופר חוגי:

	מה אחוז הייצור המקומי? 

ישעיהו בן-יהונתן:

	אחוז די גבוה. יש יצרן מקומי בעכו שמעסיק 70-80 עובדים.

עופר חוגי:

	 מה צורך השוק? כמה הוא מייצר לייצור המקומי? 

אילן אלדן:

	בערך 50%. 

רחמים מלול:

	מה הפרשי המחירים בין הייצור המקומי לבין הפסיפס המיובא מסין?

אילן אלדן:

	המחיר בארץ גבוה ב-2 דולר לממ"ר. 

ישעיהו בן-יהונתן:

	בסך הכול מה שעשינו זה הטלנו מס מינימלי קצוב 6 ₪, וכולם ישלמו את המס הזה ואין בכך פגיעה.

רחמים מלול:

	יש כאן פגיעה, בכך שהיבואן יגלגל את זה על הצרכן.

ישעיהו בן-יהונתן:

	בסדר גמור.

רחמים מלול:

	מה בסדר גמור?   היבואן ימשיך להרוויח את האחוזים שלו והצרכן ישלם יותר. 

ישעיהו בן-יהונתן:

	לגבי השאלה אם היבואן יעלה את המחירים : היבואן ינסה להעלות מחירים בכל מצב. הוא תמיד יקח את המחיר המכסימלי שהוא מסוגל למכור. אבל אנחנו רוצים שהוא ישלם את המס המדויק והנכון ככל שאפשר. 

רחמים מלול:

	אתה גורם לו להעלות את המחיר.

ישעיהו בן-יהונתן:

	אם הוא קובע תת-מחיר שאני לא בטוח לגבי האמינות של המחיר, או שהמחיר הוא כזה נמוך במזרח הרחוק, אני חייב לתת הגנה מינימלית לייצור המקומי.

אברהם שוחט:

	באיזו תקנה זה מובא? זה לא בתקנת היצף? 

צלי רשף:	

	הוא לא יכול להוכיח היצף.

ישעיהו בן-יהונתן:

	זה צו מכס. אני מגן על הייצור המקומי.

אברהם יחזקאל:

	תודה בעובדה שהמחירים יעלו. 

היו"ר יעקב ליצמן:

	לפני  שנשמע תשובה  אני מציע לשמוע את נציגי החברות. 

גיא דיגמי:

	אנחנו גם מייבאים פסיפס וגם מבצעים את עבודת הפסיפס, וגם קונים הרבה ממפעל "ברבור".


היו"ר יעקב ליצמן:

	כמה?

גיא דיגמי:

	אנחנו קונים כמעט חמישים אחוז ממה שהמפעל הזה מייצר.

היו"ר יעקב ליצמן:

	אז תקנו מאה אחוז ותעזבו אותנו.

גיא דיגמי:

	שיתנו מחירים סבירים אז נקנה מהם מאה אחוז.   חשוב לציין שאנחנו קונים מ"נגב קרמיקה", שהוא מפעל נוסף שמייצר פסיפס בארץ. אתם מתעלמים מזה. המוצר המשתווה של "נגב קרמיקה" מעולם לא ייבאנו לארץ, ו"נגב קרמיקה" עדיין מייצר באיכות מעולה. אנחנו קונים מהם בשמחה ובגאווה. 

	דבר נוסף: ביקשתם להעלות את המכס על שני מוצרים נוספים: פסיפס זכוכיתי שבכלל לא מייצרים בארץ. ביקשתם גם לייקר את המס על פסיפס בלתי מזוגג  שגם כן מפעל "ברבור" אינו מייצר אותו בארץ.   בעצם אתה נותן פה מונופול לחברה מסוימת אחת בלבד. מדוע?

	אמרת דבר נוסף מאוד מעליב, שאתה לא יכול לבדוק את הפרופורמות, אם זה נכון או לא נכון. אני מזמין אותך אלי למשרד, והייתם כשרציתם, תבדוק את כל הפרופורמות, ואם אתה רוצה גם תבוא לסין ותראה איך מפעל מייצר ואיך מתייעל ותראה את המחירים האמיתיים. אל תלך רחוק, סע לירוחם, תראה מפעל מנוהל כמו שצריך, "נגב קרמיקה", ותראה איך מייצרים יותר זול מסין ומוצר יותר טוב מסין, שזה הכי חשוב מבחינתנו. 

ישעיהו בן-יהונתן:

	אני רוצה לחדש לך, שיש לנו גם פנייה מ"נגב קרמיקה", שהמפעל אומר שהיבוא מסין מתחיל לפגוע בו והוא מבקש להעלות את המיסים על מנת להגן על הייצור המקומי, למרות מה שאתה אומר. 

אלי דיגמי:

	היקף הביקוש היום בשוק הוא כמיליון ו-200 אלף ממ"ר. מפעל "ברבור" מייצר ב-300-350 אלף ממ"ר מכסימום, ימים ולילות, כולל שבתות ומועדים.

היו"ר יעקב ליצמן:

	אסור.

אלי דיגמי:

	זה המכסימום שהוא מייצר. כך שההיקף שלו בכל מקרה לא ייפגע והוא לא נפגע. אם הוא מכר לפני שנה ב-36-37 ₪, היום אנחנו עומדים על 32 ₪, למרות שהוא אמר שאין אפשרות להוזיל מחירים ולמרות ששער הדולר התייקר מאז בעשרים אחוז. 

אברהם שוחט:

	מה קרה עם המחיר לצרכן?

	
אלי דיגמי:

	המחיר לצרכן ירד מכיוון שזה הביקוש. השוק מכתיב את המחירים.  

היו"ר יעקב ליצמן:

	על איזו העלאה מדובר כאן?

אלי דיגמי:

	בסדר גודל 25%-30%, כשבשוק בפועל המחירים יורדים. "ברבור" מתייעלים ומשתפרים, אנחנו מתייעלים ומשתפרים.

אברהם שוחט:

	"ברבור" מוכר לך במחירי היבוא שלך?  באיזה מחיר "ברבור" מוכר לך את המוצר? 

אלי דיגמי:

	"ברבור" עדיין מוכר לי יותר יקר מהיבוא. 

אברהם שוחט:

	
	בכמה יותר יקר מהיבוא?

אלי דיגמי:

	ב-25% יותר יקר.

צלי רשף:	

	למה אתה קונה אצלו?

אלי דיגמי:

	כי אני רוצה שהמפעל ימשיך להתקיים ויעבוד. אנחנו מנסים להוריד את המחיר בשוק. לא נותנים לנו אפשרות להוריד את המחיר בשוק מכיוון ש"ברבור" בעצמו מתחרה בנו בשוק. 

עו"ד אביגדור דורות:

	אני בא-כוח היבואנים, יותר נכון הקבלנים שעוסקים בנושא. 

	אני רוצה לומר משהו על המיסוי לפני ואחרי הצו.  לפני הצו בקרמיקה המזוגגת, שזה מה שהמפעל מייצר, אנחנו  מדברים על 20% מס קנייה אפקטיבי ו-12% מכס, זאת אומרת  32% מיסי יבוא ללא מע"מ.   המפעל משלם 10% מס קנייה בלבד.  אחרי הצו המכס עולה ב-30%, כתוצאה מזה מס הקנייה עולה ל-23.5%. אנחנו מדברים על 53.5% מיסי יבוא. זו המשמעות של הצו הזה. 

אברהם שוחט:

	רק מארצות שלישיות?


עו"ד אביגדור דורות:

	רק על ארצות שלישיות. משם עיקר היבוא. 

אברהם שוחט:

	מאיטליה לא מגיע? 

גיא דיגמי:

	מגיע, אבל דרך סין.

עו"ד אביגדור דורות:

	לא נעשתה פה בדיקה רצינית ומעמיקה כמו שאנשי משרד התמ"ס, יחידת היטלי סחר, עושים כשהם מטילים היטלי ביטחה: הולכים, בודקים בדיוק את היעילות של המפעל, למה יש לו עלויות כאלה, האם הוא מסוגל להתמודד. לא הביאו לכאן היטל ביטחה, עושים כאן הגדלה של מכס ללא בדיקה רצינית. לא לקחו בחשבון את הפיחות של 20% שגרם לעלייה גדולה גם במיסוי, שהוא יותר מ-20%, ולא לקחו בחשבון את זה שאם המפעל מספק רק שליש מכמות הביקוש בשוק, אז להטיל מכס על כל המאה אחוז זה סתם להעניש את הצרכנים.

היו"ר יעקב ליצמן:

	לאיזה סכום אתה כן מסכים? בלי כלום אי-אפשר, כי לדעתי צריך קצת לשמור.

עו"ד אביגדור דורות:

	יש לנו שתי הצעות חלופיות: 1. לא לעשות את זה  בצורה של מכס אלא בצורה של היטל ביטחה, כשיבדקו את המפעל כמו שצריך.  2. לאפשר להכניס לארץ מכסה של 600-700 אלף ממ"ר, כשהמפעל לא מסוגל לענות לביקושים האלה, בלי המכס החדש, עם המכס הישן,   ועל הכמות הנוספת שהמפעל מייצר להטיל את המכס הגבוה הזה. בצורה כזו המפעל מקבל הגנה על הכמות שלו, אבל שאר השוק לא משלם את המחיר הגבוה.

סמדר אלחנני: 

	יכולה להיות ירידה בביקושים.

גיא דיגמי:

	המכס על הפסיפס הזכוכיתי והבלתי מזוגג צריך לרדת לגמרי כי אין ייצור מקומי בארץ. אתה לא מגן על כלום, אתה רק מעלה לנו את המכס. מי שנפגע מזה בעיקר זה חברות היבואן דיגמי, והצרכן שאנחנו מגלגלים את זה עליו. 

צלי רשף:	

	המוצרים האלה הם לא חלופיים? הם לא מחליפים אחד את השני? 

אילן אלדן:

	אני מנכ"ל חברת "ברבור".   אני רוצה להבהיר את הדברים, כי הדברים לא כל כך מדויקים. הקנייה שביצעה חברת דיגמי בשנת 2001 היתה 80 אלף ממ"ר, שזה בערך 20% מתוצרת המפעל. בשנת 2002 חברת דיגמי רק 40,000 ממ"ר, שזה 10% מתוצרת המפעל.

	המפעל מסוגל לייצר במחירי כוסט בערך 2 דולר יותר יקר מאשר היבוא מסין. לא פעם בפגישות עם חברת דיגמי  נאמר לי חד-משמעית שסין מסבסדת את המפעלים בסין כדי להביא מטבע זר. אין לנו שום הגנה.

	כדי להוכיח היצף אני אצטרך שנתיים-שלוש, ובינתיים הניתוח יצליח והחולה ימות. יש לנו 50 עובדים. 

היו"ר יעקב ליצמן:

	ממתי המכס הוטל?

אילן אלדן:

	לפני שלושה חודשים. 

שגית אפיק:

	חצי שנה, מיוני. 

היו"ר יעקב ליצמן:

	מיוני עד עכשיו עברו ארבעה חודשים, ואפשר לבדוק מה זה עשה. 

אילן אלדה:

	המכס העלה קצת את המכירות ואנחנו מרגישים את זה. הבעיה שפריט המכס כפי שמוגדר היום הוא רק 7 ס"מ.

היו"ר יעקב ליצמן:

	מה-1 ביוני קיים המכס הזה. אם זה קיים, תגיד מה זה עשה לכם. את זה אפשר לדעת.

אילן אלדן:

	בתחילת יוני, כשהתחיל המכס, היו לאנשים הזמנות בחו"ל לשלושה החודשים הקרובים. 

היו"ר יעקב ליצמן:

	עברו עוד שלושה חודשים.

אילן אלדן:

	כרגע המכירות התחילו לגדול בעקבות ההגדלה של המכס הקצוב. זה מה שקרה. 

היו"ר יעקב ליצמן:

	קודם כול מה לגבי הזכוכית?

אילן אלדן:

	הזכוכיתי הוא מוצר מתחרה שלנו חד-משמעית והוא מוצר חלופי. זה אומר שאם יקנו את הזכוכיתי, לא יקנו את המוצר שלנו.



היו"ר יעקב ליצמן:

	אם לא מייצרים לבן בארץ ומחר מישהו רוצה לייבא לבן, תגיד שלא תיתן לו, כי אחרת הוא לא יקנה גבינה?

אילן אלדן:

	יש גבינה עם 4% שומן ויש גבינה עם 5% שומן. זה כל ההבדל.   

צלי רשף:	

	איזה אחוז מהתוצרת שלכם היבואים האלה מתחרים אתו? 

אילן אלדן:

	אנחנו משווקים היום בשוק 50% מהייצור. אני יכול להגיע עד 400 אלף ממ"ר. היום אני מוכר 300 אלף ממ"ר. 

צלי רשף:	

	מסך כל המחזור שלך  איזה אחוז זה הנושא של פסיפסים ?

אילן אלדן:

	100% של הייצור שלי זה פסיפסים.  אצל "נגב קרמיקה" הפסיפס מהווה אחוז קטן מאוד מהייצור. 

צלי רשף:	

	איך אתה מסביר את זה ש"נגב קרמיקה" מסוגל להתחרות ואתה לא מסוגל להתחרות?

אילן אלדן:

	כי הוא מייצר את זה דרך אגב. זה לא הייצור העיקרי שלו. כשהתנור שלו משותק הוא מעדיף לייצר, וזו עלות שולית מאוד קטנה אצלו.  אצלי זו כל הפעילות.

היו"ר יעקב ליצמן:

	למה הזכוכית כל כך מפריעה לך?

אילן אלדן:

	היא מהווה מוצר חלופי. 

רחמים מלול:

	אם יובטח לך שהם ירכשו את כל התפוקה שלך, זה יהיה בסדר? 

אילן אלדן:

	הם לא יכולים להתחייב על דבר כזה.


גיא דיגמי:

	זה מקובל. 

אילן אלדן:

	הם לא יכולים להתחייב. אם אני אומר להם, אני מוכר לכם את זה ב-8 דולר והם יביאו ב-6 דולר, הם לא יסכימו לקנות. 

עופר חוגי:

	אתה אומר שאתה תעלה את המחיר בכל מצב?

אילן אלדן:

	אני לא מעלה את המחיר בכלל. 

היו"ר יעקב ליצמן:

	מה עשית בחצי השנה האחרונה לגבי המחיר?

אילן אלדן:

	הורדתי  את המחיר כי לא היתה לי ברירה.  היבואנים הכריחו אותו להוריד אותו.

אלי דיגמי:

	אני מתחייב פה בפני כולם, שאני מוכן לקנות את כל הייצור שלו. השאלה באיזה במחיר. במחיר שהוא דן אתי עליו היום אני מ וכן לקנות את כל הייצור שלו.

גיא דיגמי:

	במחיר של "נגב קרמיקה". 

אילן אלדן:

	אני לא יכול לעמוד במחיר של "נגב קרמיקה".

גיא דיגמי:

	שיתייעל. 

אלי דיגמי:

	לפני שנה הוא אמר שהוא לא יכול לעמוד במחיר של 37 ₪, והיום אנחנו דנים על 31 ₪.

אברהם יחזקאל:

	אני לא מזלזל ב-50 עובדים, אבל צריך לומר את האמת, שבסופו של דבר הקמפיין הזה של מוצר כחול-לבן לא בדיוק תופס כאן. יש כאן מספר מוגבל של מוצרים, ועם כל הכבוד תעסוקה ישראלית זה דבר חשוב, אבל ליצור מהלך שבו אתה מייקר מחיר  למרות שהביקושים מורידים את המחירים, לדעתי זה לא העיתוי.

	לכן הייתי מציע לכם לעשות בדיקה על בסיס שעו"ד דורות אמר, ותבדקו במה המפעל הזה יכול להתייעל, ולאחר מכן תחזרו אלינו עם בקשה נוספת.   כרגע במצב השוק אני לא אתן  את ידי לקבוע מחיר מינימום  כשהשוק למעשה יורד. גם מה שאמר חבר הכנסת מלול, בסופו של דבר זה עלול להתגלגל על הצרכן, וגם כך המצב לא מזהיר במיוחד.  אני מציע שתחזרו ותבדקו את העניין.

ישעיהו בן-יהונתן:

	הנושא נבדק ביסודיות על-ידי משרד המסחר והתעשייה ויש המלצה חמה בנושא. 

היו"ר יעקב ליצמן:

	אני רוצה להציע למכס, היות שהצו חל עכשיו ועומד להסתיים בעוד שלושה ימים, להאריך את הצו בעוד חודש ימים שבמהלכו תתבצע בדיקה מחודשת, ואז יחזרו אלינו. 

היו"ר יעקב ליצמן:

	אנחנו לא מאשרים את זה, וישעיהו בן-יהונתן מתבקש להאריך את הצו בעוד חודש ימים.

שגית אפיק:

	אם הוועדה לא מאשרת  הצו פוקע. 

היו"ר יעקב ליצמן:

	אנחנו מבקשים להאריך בחודש ימים ולבצע את הבדיקות.

שגית אפיק:

	החלטת הוועדה היא לא לאשר ולא לבטל את הפרט הזה. 

היו"ר יעקב ליצמן:

	ההחלטה להאריך בחודש ימים. 

צלי רשף:	

	בשלב זה אתה לא מאשר ולכן הצו יפקע בעוד יומיים, ותוכל להוציא צו נוסף לחודש אחד, ובמהלך החודש הזה תבצעו בדיקה.  

ישעיהו בן-יהונתן:

	ההנחה שעולה כאן שלא נעשו בדיקות אינה נכונה. 

אברהם שוחט:

	אני רוצה לראות אם הבנתי נכון את האינפורמציה ששמעתי: אנשי דיגמי אמרו שהם קונים חמישים אחוז מהסחורה של מפעל "ברבור". מנהל המפעל אמר שהם קנו 20% לפני שנה והשנה 10%.  קודם כול אני רוצה לברר את הנקודה הזאת. אי-אפשר לקיים דיון כשאין הסכמה על הנתונים. 

צלי רשף:	

	אם הפער יישאר כפי שהוא הם יקנו בסוף אפס.

אברהם שוחט:

	אחרי כן שמעתי מאנשי דיגמי, שהמוצר של "ברבור" יותר יקר אבל הם קונים. המוצר יקר ב-25% אבל הם קונים .   אני לא יודע אם 25% יותר יקר זה ה-36 ₪ או 31 ₪.   אני לא יודע מה המחיר שאתם משלמים היום. כי אם אתם משלמים את המחיר שהוא יכול לעמוד בו והמפעל יכול לנהל את זה כלכלית – אני לא נכנס להתייעלות כרגע -  זה סיפור א'. אם הוא נותן לכם מחיר מתחת לאדמה, שהוא יסגור את המפעל, זה סיפור ב'. כי אני מאוד נגד סגירה אדמיניסטרטיבית של יבוא ברמה העקרונית. אבל אני לא יודע את העובדות. אנחנו יושבים פה ושומעים מספרים לגמרי שונים על הכמויות ועל המחירים וצריך להחליט. מאוד קשה שהדברים כך. כדאי שהעובדות יהיו ידועות.

היו"ר יעקב ליצמן:

	אני חושב שהגענו להסכמה בין חברי הכנסת. אנחנו ממליצים למכס, כאשר בעוד שלושה ימים יפוגע הצו - - - 

ישעיהו בן-יהונתן:

	האמת היא שחודש זה מאוד מצומצם. חוץ מזה, עשו את הבדיקות אבל נעשה אותן עוד פעם כי אתם מבקשים מאתנו. ידוע שסין מסבסדת את הייצור שלה.

היו"ר יעקב ליצמן:

	אני אתן לכם חודש ימים. אני פונה אליך שתחדש את הצו לעוד חודש ימים, ובתוך החודש הזה תעשו את כל הבדיקות ותביא צו חדש בעוד חודש.

שגית אפיק:

	זו החלטת הוועדה: פרטים 69.07, 69.08 ו-70.16  בצו תעריף המכס והפטורים ומס קנייה על טובין (תיקון מס' 98), התשס"ב-2002,  הוועדה לא מאשרת ולא מבטלת. 


היו"ר יעקב ליצמן:

	הסעיף הבא הוא מערכות משולבות רמקול ומיקרופון.

ישעיהו בן-יהונתן:

	מדובר בפרט 85.18 – מערכות משולבות, מיקרופונים משולבים עם רמקולים.  היום מוטל מס על מיקרופונים 45% וכנ"ל לגבי רמקולים.  אבל כשהם משולבים ביחד משום מה אין על זה מס קנייה וזה מצחיק.  אנחנו בסך הכול מיישרים את הקו ומטילים על מערכות משולבות של מיקרופונים ורמקולים את אותו מס.

רחמים מלול:

	אבל המדיניות שלכם היא להוריד מיסי קנייה. 

אברהם יחזקאל:

	 יש כאן שתי בעיות: 1. האם באמת צריכים להטיל מס 45% על שני המוצרים. ביחד או לחוד זה לא משנה. 2. אתה למעשה מבקש עניין טכני, ששניהם לחוד זה 45%, ואתם מבקשים שניהם ביחד 45%. 


היו"ר יעקב ליצמן:

	מי בעד אישור פרט 85.18 בצו  תעריף המכס והפטורים ומס קנייה על טובין (תיקון מס'
98)? 

הצבעה 
בעד הצו – רוב
                                                                      נגד – אין
צו תעריף המכס והפטורים ומס קנייה על טובין (תיקון מס' 98), התשס"ב-2002,
פרט 85.18 – מערכות משולבות רמקול ומיקרופון אושר.

היו"ר יעקב ליצמן:

	נותר לנו סעיף נוסף: פרט 304, מלקחי ליטוש ליהלומים ולוחות פיקוד אלקטרוניים למכונות ליטוש יהלומים.

ישעיהו בן-יהונתן:

	אנחנו מבטלים את הפרט 304 משום שהוא מדבר על מלקחי ליטוש ליהלומים ולוחות פיקוד אלקטרוניים למכונות ליטוש יהלומים, ובמוצר הזה אין יבוא, הטכנולוגיות התפתחו והוא מיותר. 

היו"ר יעקב ליצמן:

	מי בעד סעיף 304? 

הצבעה
בעד הצו – רוב
נגד – אין
צו תעריף המכס והפטורים ומס קנייה על טובין (תיקון מס' 98), התשס"ב-‏2002
פרט 304 – מלקחי ליטוש ליהלומים, לוחות פיקוד אלקטרוניים למכונות ליטוש 
יהלומים -   אושר

צו תעריף המכס והפטורים ומס קנייה על טובין (תיקון מס' 103), התשס"ב-2002


היו"ר יעקב ליצמן:

	אנו עוברים לתיקון מס' 103 לצו תעריף המכס והפטורים ומס קנייה על טובין.

ישעיהו בן-יהונתן:

	מדובר על יבוא שום. מסתבר שהשום מיובא מהמזרח  הרחוק בתת-מחיר מדהים. שוב אותה בעיה.  המחירים ממש מצחיקים.   

	אתן לכם דוגמא למחיר מצחיק: אם מגיע יבוא מסין של שום בחצי ₪ לקילוגרם, כאשר המחיר שהשופרסל מביא הוא 4 ₪ לק"ג,   וכשמשרד החקלאות בדק כאילו הוא יבואן מסין, נאמר לו 2.5 ₪.   מסתבר שהיבואנים מצהירים על חצי ₪.   ניסינו למצוא את הסיבה ולהגיע לנתונים מדויקים בסין ולא יכולנו לאתר, כי אין לנו שיתוף פעולה מסין לגבי המחיר. אם המדינה לא משתפת אתנו פעולה אנחנו לא יכולים לעשות כלום, וכל הנושא הזה מחייב טיפול מכסי כדי להגן על גידול השום בארץ.

	קבענו כאן מכס מינימלי של 7 ₪ לקילוגרם, שזה הערך שמצאנו אותו נכון במקביל למחירים הסבירים והנורמליים של 2.5 ₪ לקילוגרם, שזה המחיר המינימלי. 


היו"ר יעקב ליצמן:

	איך אתה מגיע לבדוק על מה צריך להטיל מכס? מישהו מתלונן? אם מישהו מתלונן הוא בעל עניין.  מה מפריע לי אם עולה שום חצי ₪ או 7 ₪?  למה על מוצר אחד אתה עושה מכס ועל מוצרים אחרים לא? 

קובי בוזו:

	השופרסל מצהיר על 4 ₪ וזה המחיר האמיתי.

היו"ר יעקב ליצמן:

	אתה בא לשמור על השופרסל? 

קובי בוזו:

	לא. 

היו"ר יעקב ליצמן:

	אני לא מבין: יבוא מישהו ויקנה ב-4 ₪ לקילוגרם עגבניות בשוק המקומי כשהמחיר הוא 7 ₪. אתה תתערב?

ישעיהו בן-יהונתן:

	לא. 

היו"ר יעקב ליצמן:

	למה?

ישעיהו בן-יהונתן:

	אם התחרות היא חופשית והוגנת אין לי שום סיבה להתערב.  אבל אם הוא מוכר במחירי רמאות - - - 

היו"ר יעקב ליצמן:

	זה רמאות אם הוא מוכר ב-4 ₪ כי הוא מפסיד 3 ₪ ורוצה לקבור את שופרסל. מה זה  העסק שלנו?

ישעיהו בן-יהונתן:

	אני ממונה על המיסים בישראל ותפקידי שלא ירמו אותנו בגביית המיסים ושהמיסים יהיו ניטרליים מבחינת היבוא והייצור המקומי בין יבואן א' ליבואן ב'. 

צלי רשף:	

	אתה אומר שהוא קונה את זה שם בפועל ב-2.5 ₪ והוא מצהיר לך שהוא קונה בחצי ₪?

ישעיהו בן-יהונתן:

	כן. זה בדוק. הוא מרוויח את ההפרש. 

אברהם שוחט:

	הוא מרוויח את המכס אצלך?

ישעיהו בן-יהונתן:

	כן. 

צלי רשף:	

	אם הוא מוכר ב-4 ₪ הוא משלם מס על ההפרש?

ישעיהו בן-יהונתן:

	לא. 

היו"ר יעקב ליצמן:

	איפה שיקול הדעת להתערב בשום ולמשל בביצים לא?

ישעיהו בן-יהונתן:

	משום שבמקום שיש רמאות שאני יכול להוכיח אותה ולראות אותה, שם אני מתערב.  אתן לכם דוגמא שתסבר לכם את האוזן: יבואן מסוים הביא שום מסין, העבירו את זה להולנד ומשם לישראל. היות ועם הולנד יש לנו שיתוף פעולה, בדקנו מה המחיר של השום שהוא הביא מסין. מסתבר שהמחיר הוא פי שלושה.  איך יכול להיות דבר כזה? רבותי, הרמאות כאן חוגגת.

אברהם שוחט:
	
	מה המס הקיים על שום היום?

ישעיהו בן-יהונתן:

	היום המס הוא 7.36 ₪ לק"ג אך לא יותר מ-352%.   אם הוא קובע סכום נמוך, ה-352% הופך להיות רלוונטי, וזה שקל וחצי במקום 7 ₪.  זה הרווח שלו, ואני מוכן לתת לו במיסוי.

אברהם שוחט:

	הוא מוכר על המדף באותו מחיר?

ישעיהו בן-יהונתן:

	כן. 

אברהם שוחט:

	זו רמאות כלפי המכס?

ישעיהו בן-יהונתן:

	נכון. 


צלי רשף:	

	אתם לא יכולים להעמיד אותם לדין? 

ישעיהו בן-יהונתן:

	אני לא יכול כי סין לא משתפת אתנו פעולה ואתה לא יכול להטיל על זה היטל היצף כי אתה צריך הוכחות.

עופר חוגי:

	משרד החקלאות לא יכול להגיד שהוא לא מרשה להביא שום מסין?

שירלי טיטלבאום:

	אי-אפשר לעשות דבר כזה. 

אברהם שוחט:

	כמה עולה קילוגרם שום?

ישעיהו בן-יהונתן:

	14 ₪ לק"ג.

אברהם שוחט:

	7 ₪ זה המיסוי?

ישעיהו בן-יהונתן:

	כן.

אברהם שוחט:

	כמה השוק המקומי מספק? 

שירלי טננבאום:

	היבוא בערך 400 טון והייצור המקומי אותו דבר. 

	המס המשולם על היבוא 7 ₪ לק"ג. המחיר לצרכן הסופי הוא הרבה יותר גבוה – כ-14 ₪.

אברהם שוחט:

	השוק המקומי מוכר ב-14 ₪ בעלות ייצור של 4 ₪?

שירלי טננבאום:

	4-5 ₪ לק"ג. זה המחיר של החקלאי בשדה. יש כל מיני גלגולים עד שזה מגיע לצרכן. במחיר של 4.5 ₪ לק"ג הייצור המקומי עדיין יכול להתחרות. אבל כשזה מגיע למחיר של חצי ₪ גם הייצור המקומי לא יכול להתחרות וגם היבוא הצודק מסין לא יכול להתחרות.


צלי רשף:	

	7 ₪ זה לא מוגזם? 

שירלי טננבאום:

	7 ₪ זה המכס שנועד להגן על הייצור המקומי. זה מה שמשרד החקלאות קובע כדי להגן על הייצור המקומי. 

	למה פעלנו דווקא בשום? כי בא אלינו משרד החקלאות ואמר שאם לא נפעל פה נקודתית השוק יקרוס. 

היו"ר יעקב ליצמן:

	התוצאה של מה שאתם עושים עכשיו היא עליית מחירים. 

שירלי טננבאום:

	לא תהיה עליית מחירים. 

ישעיהו בן-יהונתן:

	מה שעשית עד עכשיו זה שנתת את הרווח ליבואן הרמאי. לא נהנית מזה. 

היו"ר יעקב ליצמן:

	אני מעמיד את הצו להצבעה. 

הצבעה 
בעד הצו – רוב 
                                                                    נגד – אין 
צו תעריף המכס והפטורים  ומס קנייה על טובין (תיקון מס' 103), התשס"ב-2002 אושר.

צו היטלי סחר (היטל היצף על ברכיים וקשתות פלדה ללא תפר), התשס"ב-2002 

היו"ר יעקב ליצמן:

	הסעיף הבא: צו היטלי סחר (היטל היצף על ברכיים וקשתות פלדה ללא תפר).

ראובן פסח:

	מדובר על שקיות צנרת, שקיות שמחברות בין צינורות, כשצריך ליצור זווית של תשעים מעלות. 

סמדר אלחנני: 

	למה אתם קוראים לזה ברכיים בעברית, כשבאנגלית זה מרפקים?

ראובן פסח:

	כך זה נקרא באנגלית.

היו"ר יעקב ליצמן:

	למה צריך היטל? 

ראובן פסח:

	אומר כמה מילים על חקירת היצף, כי נשאלו על כך שאלות גם בדיון הקודם. 

	פתיחת חקירה בהיצף מחייבת הוכחה לכאורה שיש היצף. זאת אומרת, אנחנו מבצעים חקירות על-פי תלונות בלבד. צריך להוכיח הוכחה ראשונית שיש היצף ולפעמים זה לא דבר כל כך טריוויאלי.

היו"ר יעקב ליצמן:

	בשום יש היצף?

ישעיהו בן-יהונתן:

	אין כאן בעיה של היצף. יש כאן בעיה של השתמטות מן המס, של רמאות. אמרתי שהוכחנו מספר מקרים, ונתתי את הדוגמא של הולנד.  זו רמאות. 

היו"ר יעקב ליצמן:

	הייתי אומר שעל היצף יותר קל לי להצביע. 

ישעיהו בן-יהונתן:

	ראובן פסח יסביר לך למה להוכיח היצף זה מסובך.

ראובן פסח:

	שום הוא מוצר חקלאי ואנחנו מחוץ לתחום. מדובר על היצף במוצרים תעשייתיים.

	לגבי הטיפול בתלונה: בהתחלה מתקיימת חקירה על ידי.

צלי רשף:	

	מי המתלונן?

ראובן פסח:

	המתלונן במקרה זה מפעל אביזרי צנרת מכרמיאל.  במקרה זה מדובר על חקירה מחדש של תלונה  שהיטל ההיצף הראשוני עליה הסתיים ב-14 בספטמבר שנה שעברה. עם פוג תקופת ההיטל המתלוננת פנתה מחדש לבדוק  עם הוכחה נוספת שיש לכאורה היצף. מצאנו שיש לכאורה ממש בתלונה ובדקנו את הנושא. החקירה פה נעשתה בהיקף בקצב יותר מהיר מאשר חקירה רגילה.

היו"ר יעקב ליצמן:

	כמה זמן ארכה החקירה?

ראובן פסח:

	החקירה ארכה כחצי שנה. את ממצאי החקירה אנחנו מגישים לוועדה. 

היו"ר יעקב ליצמן:

	אם חקירה מזורזת אורכת חצי שנה, אז עד שבודקים את זה המפעל ימות. 

עו"ד אביגדור דורות:

	זה לא כך. יש ערובה זמנית.

ראובן פסח:

	חקירת היצף מוגדרת על-ידי הסכם WTO ומינימום של שישים יום חקירה. 

היו"ר יעקב ליצמן:

	מישהו מתנגד לצו? מפעל כרמיאל רוצים להוסיף משהו?   אתם לא חייבים. 

	אנחנו מצביעים.

הצבעה 
בעד הצו – רוב
נגד – אין 
צו היטלי סחר (היטל היצף על ברכיים וקשתות פלדה ללא תפר), התשס"ב-2002 אושר.

סקירת שר האוצר בנושא השקעות הממשלה בתשתיות 

היו"ר יעקב ליצמן:

	אני מקדם בברכה את שר האוצר שהסכים לבוא לוועדה. נושא הדיון: מדיניות הממשלה בנושא התשתיות. 

	אין זה סוד שהתקציב של 2002, וכנראה גם 2003, על אף שלא ראיתי את התקציב עדיין, מבוסס בעיקר על הרבה השקעות בתשתיות. לדעתי, זה צעד נכון מטעם הממשלה, והייתי רוצה לשמוע מהשר,  אנחנו כבר בחודש אוקטובר, שזה לקראת סוף תקציב 2002, באלו נושאים הממשלה השקיעה השנה ומה ההתקדמות בנושא התשתיות. על אף שלא התחלנו עדיין את הדיון על תקציב 2003, אני חושב שזה הזמן הנכון גם לשמוע על תכניות הממשלה ל-2003. 

אבשלום וילן:

	יהיה דיון על התקציב?

היו"ר יעקב ליצמן:

	בהחלט. אמרתי שאני רוצה השנה לשנות את הדיונים, ולייחד כמה ישיבות לנושאים חברתיים – שיכון, חינוך, רווחה ובריאות,   ואחרי אישור התקציב נשב על כל משרד. אבל בנושאים שציינתי קודם אני רוצה שנדון שלושה ימים בכל משרד. 

אבשלום וילן:

	תצרף גם את משרד הדתות.

היו"ר יעקב ליצמן:

	אין לי בעיה. אני בטוח שתמצא מה שאתה מחפש גם במשרדים אחרים, כפי שאני בטוח שאני אמצא בחקלאות דברים שמעניינים אותי. 

	אדוני השר, בבקשה. 

שר האוצר סילבן שלום:

	 בוקר טוב לכולם. יושב-ראש הוועדה פנה אלי וביקש ממני לשנות מהנוהג שהיה קיים משך שנים ארוכות, ששר האוצר מגיע לוועדה יום למחרת אישור התקציב בקריאה ראשונה, וביקש שאגיע לכאן לדבר עם חברי הוועדה ביום פתיחת מושב החורף	אין ספק שהדיון הוא לא דיון רגיל כמו אחרי קריאה ראשונה, כשהתקציב כבר מונח. התקציב עדיין לא הונח, יונח רק בשבוע הבא, כך שהדיון בנושא הזה יהיה יותר כללי. אבל ביקש ממני יושב-ראש הוועדה לדבר על העניינים בצורה מסודרת בנושא התקציב, אולי בצורה יותר כללית, אבל לבוא בצורה יותר פרטנית בנושא התשתיות, ואמרתי לו שאני מוכן ושמח, כמובן, להיות כאן. 

	כמו שאמרתי, התקציב יונח בשבוע הבא ויובא  בעוד שבועיים לאישור הכנסת בקריאה ראשונה. התקציב הזה, לדעתנו, הוא תקציב טוב, הוא תקציב נכון, הוא תקציב שבא לענות על צרכי המשק. הוא תקציב לא פשוט כי הזמן הוא לא פשוט. הזמן הוא לא קל, הזמן הוא מאוד בעייתי. אנחנו נמצאים כבר בשנתיים של מלחמה, ואני יכול לומר שאחרי שחזרנו מוושינגטון, לא חזרתי מעודד, בשל העובדה שגם האופטימיים ביותר שם צופים שהמיתון העולמי יימשך לפחות עוד ארבעה עד שישה רבעונים. קרי – שנה וחצי לפחות,   כאשר הדוגמאות שהם נותנים מרחבי העולם הן דוגמאות ממש לא סימפטיות – מה שקורה בארצות-הברית ובברזיל, ביבשת אמריקה,   ביפן כמובילה באסיה,   באירופה – גרמניה, צרפת ואיטליה, שנקלעו למשבר מאוד קשה, ואפילו מבקשות לחרוג מאמנת מאסטריכט. כך שאנחנו נמצאים בתקופה שבה העולם כולו נמצא במצב לא טוב מבחינה כלכלית, כאשר לנו יש גם את השנתיים של המלחמה.

	המשבר עם עיראק משפיע גם בעולם. בארצות-הברית יש מין המתן בהשקעות עד אשר יראו מה קורה עם המשבר הזה שם, וכמובן שאם תהיה מלחמה, המדינה היחידה שעלולה, חלילה וחס, להיות מעורבת, היא מדינת ישראל.

	אבל אני רוצה לומר לכם בצורה הברורה ביותר, אין הנחות. אני יודע שהרבה פעמים אומרים, אתם חוזרים על זה וחוזרים על זה,   אין הנחות בעולם, פשוט אין הנחות. הם רוצים לדעת כל פרט בכל נושא, וכל דבר שאנחנו מציגים הם רוצים לראות בפרטי פרטים, והם שואלים שואלות. הם שואלים מה קורה עם התקציב. הדברים האלה אינם דברים קלים.   אני אומר לכם שהדברים האלה חייבים לעמוד לנגד עיניהם של כל חברי הכנסת, השרים וראש הממשלה, כולם.  אני חושב שהדבר הזה הוא דבר חשוב מאוד, ואני מאוד מקווה שביחד נצליח לעשות את מה שנדרש. 

	התקציב לא עבר בקלות בממשלה. ראש הממשלה עמד מאחוריו בצורה מאוד מאוד ברורה, ויחד העברנו אותו  בצורה לא פשוטה ברוב של 14 נגד 12, והתקציב מגיע עכשיו לכנסת. אבל צריך להיות ברור: גם אלה שמבקשים לעשות את אותם שינויים צריכים לדעת שהאמירה שאומרת, אנחנו מסכימים למסגרת התקציב, מסכימים ל גירעון אבל רוצים לשנות את ההרכב הפנימי שלו, מאחר שכל סיעה קואליציונית רוצה לשנות את ההרכב הפנימי בסעיפים אחרים, זה אומר בעצם שלא מסכימים לתקציב. כי זה מאוד נוח לבוא ולומר, אנחנו מגלים את האחריות, אנחנו מסכימים לקיצוץ של 8.7 מיליארד ₪, אנחנו מוכנים לגירעון של 3%,  אבל זה צריך לעשות כאן ולא שם, שם ולא כאן.   

	אני חושב שאנחנו עשינו את הדברים בצורה ראויה , שקולה ומדודה, יחד עם רפורמות מאוד מאוד  מהותיות. גם רפורמה בתקציב הביטחון, מבלי לפגוע בביטחון. דבר זה מחייב הפחתה גדולה מאוד  בתקציב הביטחון. זה גם הפתיע בעולם, איך בזמן מלחמה מקצצים בביטחון. אבל אנחנו חושבים שזה דבר שנכון לעשותו והוא נדרש.

	אנחנו הולכים גם לרפורמה בשוק העבודה, שהיא רפורמה לא קלה. אני יודע, ואתמול ישבתי גם עם יושב-ראש מפלגת העבודה, גם עם יושב-ראש המפד"ל וגם עם יושב-ראש ש"ס, ונכון שכל אחד יש לו ראייה אחרת, אבל  בסופו של דבר אני מאמין שהראייה תהיה   ראייה כוללת, וזה לא להפחית פה קצת ולהפחית קצת שם. מדובר בתכנית שהיא תכנית ברורה.  אמרתי שאני מוכן תמיד להקשיב, למרות שהנוהג הזה שהתחיל להיות, שדנים על התקציב לפני קריאה ראשונה הוא נוהג, שלדעתי, צריך להיעלם מהחיים הפרלמנטריים. תמיד היה שהממשלה תומכת בקריאה הראשונה, ובכל מקרה סיעות הקואליציה אמורות לתמוך בהצעה שעברה בממשלה. זה אל"ף-בי"ת של מינהל תקין. לאחר מכן בין הקריאה הראשונה לקריאה השנייה והשלישית יושבים גם עם סיעות הקואליציה. זה היה מאז ומעולם. זה לא דבר שאני יכול לומר שלא היה. אבל לשבת לפני הקריאה הראשונה, ולאחר מכן בין הקריאה הראשונה והקריאה השנייה והשלישית, זה דבר שלדעתי הוא לא טוב, הוא לא נכון, הוא גורם למצב של חוסר בהירות בנושא התקציב, ודבר אחרון שנדרש עכשיו הוא חוסר בהירות בנושא התקציב ובנושא מצב המשק. 

	מצב המשק לא קל, לא פשוט, הוא אפילו מסובך וקשה. לכן בימים האלה אני חושב שהאחריות הלאומית נדרשת מכולם, גם מאתנו. אני לא אומר שאנחנו יוצאים מן הכלל, אבל בזמן הזה לבוא ולנסות לערער את מערכת יחסי העבודה במשל, בזמן הזה לצאת לגל של שביתות,  בזמן הזה לצאת לקמפיין מאורגן,  אנחנו נמצאים בבית זכוכית. צריך להבין את זה. קשה להחדיר את הדבר הזה לאנשי הציבור ודרכם לציבור עצמו. מסתכלים עלינו, בוחנים אותנו. אנחנו נמצאים הרבה זמן בבחינה, והדבר הזה הוא לא פשוט. לבוא עכשיו ולבקש תוספות שכר זה לא הזמן המתאים. אני יודע שיש כאלה שיגידו, תמיד זה לא הזמן המתאים.  אבל עם כל הכבוד, כאשר אנחנו נאלצים להפחית גם בנושא הביטחון, גם בשוק העבודה, גם הפחתנו בעבר למקבלי הקצבאות, האם זה הזמן המתאים לתת תוספות שכר? האם זה המתאים להתדיין על שיפורים במבנה השכר? אני חושב שהדבר הזה לא נכון. 

אבשלום וילן:

	לא נתנו תוספת יוקר בשום מקרה?


שר האוצר סילבן שלום:

	חלק מהציבור ניזון דרך התקשורת. צריך לדעת שאין הסכם על תוספת היוקר. אם היה הסכם, היינו מכבדים אותו ככתבו וכלשונו. פשוט אין הסכם וזה חלק מהעניין. המטרה היא לנסות להגיע להסכם.  אין הסכם חתום. ההסכם כבר פג ב-2001 ואין הסכם חדש.  המטרה היא להגיע להסכם חדש. אבל צריך לדעת עוד דבר, וגם זאת אין יודעים: מאז ומעולם הסכמי תוספת היוקר  נחתמו בין ההסתדרות לבין המעסיקים, לבין לשכת התיאום של הארגונים הכלכליים. כי הם המעסיק הגדול. לא אנחנו המעסיק הגדול.  הממשלה לאחר מכן היתה עושה צו הרחבה על אותו הסכם שהיו מגיעים אליו המעסיקים וההסתדרות.  כך שאין שום כוונה לשנות את סדרי בראשית בעניין הזה, וההתדיינות צריכה להיות בין המעסיקים לבין ההסתדרות.  אבל כולם צריכים לדעת את תמונת המצב האמיתית, ותמונת המצב האמיתית מסובכת מאוד. היא לא קלה.  אני יודע שאומרים, עוד פעם חוזרים ומהלכים אימים. כמה אנחנו צריכים להגיד את הדברים כדי שיאמינו בסוף? והתמונה הזאת לא הולכת להיות יותר טובה, לפי מה שאנחנו גם רואים בעולם. כי כשבעולם אומרים שרק לקראת 2004 – ואלה האופטימיים – יהיה שינוי עולמי, אז אנחנו כמדינה שאין לה השפעה על השווקים העולמיים ניאלץ להיות כמו יתר העולם בנושא המיתון העולמי, כשלנו יש הדברים שלנו, וזה נושא המלחמה עם הפלסטינים והנושא העיראקי, שגם הוא, כמובן, לא מסייע לנו. 

	אני יודע שיש כאלה שאומרים שצריך לתת ויש כאלה שאומרים שצריך להפחית מההפחתות. זה לא שלאנשים מסוימים יש לב טוב יותר ורחום יותר וחנון יותר ולאחרים יש לב רחום וחנון פחות. גם כשמציעים לעשות את זה, ותמיד הייתי רוצה לשמוע כשאומרים למי לתת גם מאין לקחת. לא לחזור על אותן סיסמאות שאנחנו מכירים כל הזמן. כי כשהם אומרים את הסיסמאות מימין, אלה יגידו את הסיסמאות משמאל, וזה פשוט עניין שנשאר בגדר סיסמאות. אבל אם הדברים האלה ייעשו בצורה ראויה ונכונה, הדברים האלה ניתנים להיעשות. 

	אני חושב שבזמן הזה כולם צריכים לתת יד להעברת התקציב בקריאה ראשונה. זה פשוט כל כך נדרש, זה כל כך מתבקש, שקשה לי לראות שלא רואים את הדבר הזה. לאחר מכן בין קריאה ראשונה לבין קריאה שנייה ושלישית אנחנו נשב ונדון, אבל שיהיה ברור, לא יהיו שינויים מהותיים ואי-אפשר לעשות שינויים מהותיים. 

צלי רשף:	

	אולי מה שהתבקש זה שתדבר עם השותפים הקואליציוניים לפני כן  ואת זה לא עשית ואתה יודע שלא תעביר את זה ?

שר האוצר סילבן שלום:

	צלי, גם אתה שותף קואליציוני, אם אתה אוהב או לא אוהב את זה. המטרה בסופו של דבר היא להעביר את התקציב של הממשלה. זה כבר לא תקציב האוצר. הממשלה אישרה את התקציב והוא מונח כתקציב ממשלת ישראל ל-2003, וכל הסיעות החברות בממשלה ובקואליציה – כי לא כולן בממשלה – צריכות לנהוג באותה אמת מידה שמתאימה לחברות בממשלה ובקואליציה.

אברהם יחזקאל:

	 יש לי הרגשה שהפעם יהיו הפתעות.

שר האוצר סילבן שלום:

	אני לא חושב שזה מה שיהיה. זו לא כלכלה פרטית שלי וזה לא משק פרטי שלי. בסופו של דבר, חלילה וחס, אם יקרה משהו, זה בסוף יחול על כולם. תאמינו לי, אנחנו אוחזים בציפורניים. קשה לי להעביר את התחושה, אנחנו ממש אוחזים בציפורניים, וזה לא פשוט. היינו בעבר במלחמות. המלחמות האלה גרמו למשברים כלכליים  עצומים. מלחמות שהיו  יותר פשוטות מבחינת ההשפעה שלהן על מרכזי הכלכלה. מלחמת יום הכיפורים נמשכה 18 ימים בלבד. זה שאחרי זה ריכזו כוחות מילואים זה נכון, אבל הירי נמשך 18 ימים, בין ה-6 באוקטובר ל-24 בו. זה הכול.  זה גם היה 400 ק"מ מהבית, ממרכזי הכלכלה. גם מלחמת לבנון, "שלום הגליל", שנמשכה יותר זמן, השפיעה יותר על הצפון, אבל בתל-אביב לא השפיעה.   פה ההשפעה היא בתוך הבית, לכן ההשפעה יותר קשה.   במלחמת יום הכיפורים  הגענו למשבר של שנות השבעים. במלחמת "שלום הגליל" היינו במשבר של שנות השמונים, ופה נכנס לעניין. 

אבשלום וילן:

	 יש לך הערכה של השפעת המלחמה על התקציב?

שר האוצר סילבן שלום:

	יש השפעה, ונביא את זה בימי התקציב. מדובר בעשרות מיליארדים.   הדבר הזה לא יכול לחזור על עצמו. כי הכי קל היה להביא לפה קיצוץ של 5 מיליארד ₪ בתשתיות. לתשתיות אין סיעה בכנסת, הן לא בוכות, זה לא כואב להן. באים ואומרים כולם – את ההפחתות אתה עושה היום, אז יש הפגנות מול המשרד, מול הבית, בכל מקום. את התשתיות שמשקיעים יגזרו ב-2004, ב-2005, ב-2006,  פוליטית זה לא נכון לעשות. אבל זה נכון כלכלית. כי הבאנו פה תקציב כלכלי, שבנושא התשתיות גם ב-2001 הגדלנו את התקציב, גפ ב-2002, ועכשיו לקראת 2003 העברנו בממשלה החלטה של חמש שנים הגדלת מיליארד שקל כל שנה דרך התקציב, מבלי לדבר, כמובן, על ההשקעות החוץ-תקציביות, מה שקרוי P.F.I.  ו-B.O.T..   כי ההשקעה בתשתיות היא השקעה שנועדה בסופו של דבר גם לייצר מקומות עבודה  אבל גם לקצר את המרחקים בין הפריפריה למרחק. אם מרחק הנסיעה ברכבת בין באר-שבע לתל-אביב יהיה 48 דקות, כמובן שזה יהיה מצב שונה לחלוטין.   אנחנו עושים את המסילה הכפולה לשם, המסילה הכפולה לאשדוד, בהרבה מאוד מקומות, שהחשב הכללי שאמון על הדברים האלה, יציג אחר-כך את התמונה. לא רק בתשתיות של כבישים אלא גם בנושא התפלת מים, שבמשך שנים ארוכות היה רצון לעשות אבל לא נעשה. אני מאוד שמח שעכשיו זה כבר יוצא אל הפועל והדבר הזה מתבצע ומייצר הרבה מאוד מקומות עבודה. 

	יכול היה להיות קל. יהיו פחות כבישים, פחות גשרים, פחות מסילות ברזל. לאף אחד זה לא יפריע. שנה אחת לא יהיה. מה קרה? אבל, לדעתי, מבחינה כלכלית זה יהיה הדבר הכי לא נכון לעשות ודבר הכי גרוע. לכן בזמן הזה אנחנו באים עם מסר של צמיחה גם דרך ההשקעה בתשתיות וגם דרך הרפורמה במס. הפחתת המיסוי על עבודה, שיש לה כמובן עלות כספית, יחד עם השקעה בתשתיות,  שני הדברים האלה אומרים שגם בזמן הזה של מיתון, האטה ואבטלה, אנחנו נותנים עדיפות לאותם גורמים שהם מקדמי צמיחה ומחוללי צמיחה. אנחנו מפחיתים באותם גורמים שנראים לנו כגורמים שאינם תורמים לצמיחה, ובעצם נותנים יד לאותם דברים שאכן יש להם אפשרות לצמוח.

	אדוני היושב-ראש, אנחנו נמצאים לאחר החגים. בדרך כלל צריך שעת רצון שייפתחו שערי שמים. שערי שמים נפתחו וכבר כולנו בספר החיים - - - 

היו"ר יעקב ליצמן:

	יהיה לנו גשם השבוע.

שר האוצר סילבן שלום:

	ויהיה לנו גשם.  צריכים להבין, גם בעולם זה לא קל. היינו עכשיו בארצות-הברית, דיברנו על אותם כספים. זה לא קל.  הממשלה הקודמת קיבלה התחייבות מהממשל הקודם לתמיכה אדירה של 800 מיליון דולר בעקבות הנסיגה מלבנון. זה אפילו בתקציב המדינה ל-2001 כהכנסות – 450 מיליון דולר. התקציב שכלל באוגוסט כלל בתוכו 450 מיליון דולר תוספת הכנסה כתוצאה מהנסיגה מלבנון. אבל זה לא הגיע. הגיע לשם ממשל חדש וזה לא מעניין אותו.  אני לא רוצה להוסיף בעניין זה.  אבל הנושא של 200 מיליון הדולרים שהעליתי אותם עכשיו בוושינגטון, אני מאוד מקווה שהדברים האלה אכן יתרחשו בזמן הקרוב, כי יש עכשיו בקשה של הנשיא. זה לא רק בית הנבחרים והסנאט, אלא יש בקשה של הנשיא לשני הבתים. יש שם בעיה עם אישור התקציב האמריקני כולו בגלל סיבות שלא נוגעות בכלל לישראל, אלה סיבות פנימיות לחלוטין. אני מאוד מקווה שהדבר הזה יקרה, ואז זה יסייע במקצת להעביר את הרפורמה בתקציב הביטחון.


אבשלום וילן:

	יש בעיה של לוח זמנים. הם יתפזרו.

שר האוצר סילבן שלום:

	אצלם התקציב הוא באוקטובר. התקציב מתחיל אצלם ב-1 באוקטובר עד 30 בספטמבר. 

אבשלום וילן:

	אבל הם יוצאים אחר-כך לבחירות לכן אין אישור.

שר האוצר סילבן שלום:

	הבחירות הן ב-5 בנובמבר, אבל ליום אחד אם זה מאשר תקציבים שמתאימים למתמודדים, תאמין לי שהם יבואו לאשר אותם.

	אני רוצה, אדוני היושב-ראש, לומר לך שאולי השינוי הזה הוא באמת שינוי חשוב ומרענן, לבוא לפני הגשת התקציב, אולי גם לשמוע כאן את חברי הכנסת. אני יודע שלא כולם מסכימים לתקציב ולתכנים שלו. בשביל זה יש לנו עשרים סיעות בבית, ואני מקווה שבסופו של דבר המכנה המשותף והאחריות יגברו.

	אני מבקש עכשיו מהחשב הכללי לשאת את המצגת שלו. לאחר מכן, אם יהיה צורך, ראש אגף התקציבים יאמר את דברו, וחברי הכנסת יוכלו לשאול ולהעיר. 

ניר גלעד:

	אדוני היושב-ראש, חברי הכנסת, אני שמח על ההזדמנות להציג את הנושא. אנחנו בשנתיים האחרונות בהמשכו של תהליך שהתחיל לפני שלוש-ארבע שנים, של בחינת האפשרות להפעיל פעילות חוץ-תקציבית על מנת לקדם תהליכים ופרוייקטים  מחוץ למסגרת התקציבית. אני חושב שהתחלנו במסע עם בייגה ב-1999, תחילת 2000, להתחיל ללמוד את הנושא, ומאז העסק הלך וצבר תאוצה.

	אני מבקש להקדיש את עשר הדקות הראשונות לצד התיאורטי כדי שכולנו נהיה על אותו בסיס, כי נזרקים כל מיני מונחים וקיצורים, ואני חושב שמן הראויה שפעם אחת נראה את זה בצורה סדירה.

	למעשה בפעילות החוץ-תקציבית אנחנו מנסים לקחת את אותם תפקידי ממשלה לאספקת שירותים ציבוריים שלמעשה ניתנו מאז ומעולם על-ידי הממשלה, ולחפש את הדרך הכלכלית היותר נכונה לעשות את זה, מצד אחד, ומצד שני גם לעשות מיצוי של מקורות אבל גם להביא מקורות שעד היום לא השתתפו במשחק.

	הקצאת המקורות מתחילה בקביעת סדרי עדיפויות. מוגש על-ידי אגף התקציבים, עובר לממשלה, מגיע לכנסת. מתוך התקציבים או מתוך הפעילויות שאנחנו רוצים לבצע מתחיל תהליך של ייזום פרוייקטים, מבחני כדאיות כלכלית ותקצוב וביצוע. הפרק שאנחנו הולכים להתמקד בו הוא תהליך התקצוב ותהליכי הביצוע, איך הם נעשים בפרוייקטים החוץ-תקציביים. 
		
	מה היתה השיטה המסורתית? שהתכנון, הביצוע והתפעול היה על-ידי הממשלה, חברות ממשלתיות או רשויות סטטוטוריות. היתה הפרדה בין התכנון לבין שלב ההקמה והתפעול. היה מימון ממשלתי מלא ובעלות מלאה של הממשלה על הנכס לאורך הדרך. 

	השיטה של ה-P.F.I.   היא שיטה חליפית לביצוע פרוייקטים שהממשלה רוצה ליזום אותם. הכוונה ל-PRIVATE FINANCE INITIATIVE, כאשר מנסים לחבר את הסקטור הפרטי לביצוע של פעולה שבעבר ביצעה הממשלה, וזאת על-ידי הענקת זיכיונות או רשיונות למגזר העסקי לבצע את רוב הפעולות: תכנון ובנייה, הפעלה, תחזוקה ומימון,  ובסופו של דבר מכירת מוצר או שירות, בין אם זה בחוצה ישראל לדוגמא, הוא מוכר מוצר שזה היכולת לנוע על הכביש תמורת אגרה, ובבית-ספר לדוגמא, הוא מוכר שירות לממשלה, או במבנה ממשלה הוא מוכר את המטרים לשכירות עבור הממשלה, כך שהממשלה לא נדרשת להשקיע את המשאבים.  

	שיטה נוספת היא ה-B.O.T. ,   	      BUILD, OPERATE AND TRANSFE- היזם בונה, מפעיל, ובתום תקופת הזיכיון משיב את זה לממשלה. לא המצאנו את השיטה. אנחנו דנים עכשיו בזיכיונות בז"ן, תש"ן ואחרים.  הנציב הבריטי ב-1933 נתן רשות ל-   B.O.T.,  ועכשיו נגמרו שבעים שנה ומתווכחים על ה"טרנספר". השיטה הזאת ידועה. 

אברהם יחזקאל:

	מה ההבדל בין B.O.T.  ל-B.O.O.	?

ניר גלעד:

	שזה נשאר בבעלות היזם. הוא לא נדרש להחזיר את זה בתום התקופה אלא ממשיך להפעיל את זה.   

	ההתפתחות:  בעבר היה ביצוע מלא על-ידי הממשלה. בהמשך הדרך עברנו לביצוע באמצעות חברות ממשלתיות. בהמשך עברנו לביצוע פרוייקטים שמע"ץ מזמין. הוא לא בונה את הגשר,  הוא מתכנן אותו, הוא מזמין אותו מקבלן פרטי.   

	למה השיטה הזאת יוצרת מחשבה אחרת? כי היא עושה שינוי בקונצפט שבו הממשלה מתנהגת. הממשלה מפסיקה להיות במעמד של יוזם, מפעיל, בעלים, ועוברת לרכוש מוצר. לכן כל צורת החשיבה וכל צורת ההתייחסות הופכת למעמד של רוכש שירותים. כפי שאמרתי, אנחנו רוכשים מים או שירותי דיור.  

	כמה מאפיינים עיקריים: הסקטור הציבורי יוזם את שיתוף הפעולה גם למימון, גם להקמה וגם לתפעול. אנחנו מצפים למימון חיצוני.    

	יש חלוקת סיכונים שהיא לב לבו של הפרוייקטים. חלוקת סיכונים בין הסקטור הציבורי לפרטי. כל ניהול מחזור חיים של הפרוייקט, התחזוקה, החידוש שלו, התפעול השוטף, הוא על –ידי הסקטור הפרטי. יש מעבר שלנו ממעמד של בעלים למעמד של רוכש שירותים.

	התחומים העיקריים זה כבישים, תחבורה, התפלת מים, אנרגיה ודיור. 

מיכאל קליינר:

	 איזה דיור?

ניר גלעד:

	דיור ממשלתי.

סופה לנדבר:

	מתחילים לבנות?

ניר גלעד:

	דיור לממשלה. משרדי ממשלה. כולל חינוך. 


קריאה:

	כולל בית-החולים של סופה לנדבר?

סופה לנדבר:

	כבר הכנתי בג"ץ. 

ניר גלעד:

	יתרונות וחסרונות השיטה:   בצד היתרונות יש חלוקת סיכונים בין הסקטור הפרטי לממשלה. כל אחד מתמחה ביכולת שלו. אנחנו מצפים לחדשנות של הסקטור הפרטי. יש ראייה כוללת של מחזור חיים. הסקטור לא מסתכל רק על העלות, כמה יש לו בתקציב, ואם הוא צריך לקנות מרצפות יותר טובות שמחזיקות שלושים שנה, הוא לא עושה את החשבון שבעוד שלוש שנים יחליפו אותן.

	יש גידור של לוחות הזמנים ותקצוב לביצוע של הפרוייקט. הוא תחום בזמן. יש קנסות בחוזים. יש לוחות זמנים. ההקפדה שלו טובה מההקפדה של הסקטור הציבורי. יש לו יכולת לייבא ניסיון וידע בינלאומי, והפחתת מעורבות הממשלה במשק.

	מה החסרונות: עלויות מימון גבוהות. זו הקשחה של תקציב המדינה. חתמתי על חוזה למאה מיליון קוב מים מותפלים, אני צריך לרכוש אותם עשרים וחמש שנה, גם אם אני לא צריך את המים, למרות שיש לנו שם אפשרויות לקחת פחות מים. אבל בעיקרון ההסכם הוא לעשרים וחמש שנה, וההתחייבות תופיע עשרים וחמש שנה בתוך התקציב. 

יוסף פריצקי:

	 אם לא היית עושה את זה, היית עושה את זה בהוצאה תקציבית לשנה. זה רק עניין של מחיר הכסף.

ניר גלעד:

	נכון. 

שר האוצר סילבן שלום:

	יש עכשיו דיון באיחוד האירופי להעביר את הרישום של ההשקעות מחוץ לתקציב. זאת אומרת, כדי להתגבר על הבעיה הזאת,  בעיקר גרמניה, צרפת ואיטליה שמבקשות לחרוג מהגירעון, והן הגישו בקשה עם פורטוגל, כי שם הכללים מאוד נוקשים. אחת האפשרויות שנדונות עכשיו, ואת זה אמר לי נגיד הבנק האירופי, כמובן שלא בטוח שהוא תומך בזה, להוציא את רישום ההשקעות בכלל, גם ההשקעות בתוך התקציב, להוציא מחוץ לתקציב. 

אבשלום וילן:

	זה היה הרציונל של תקציב רגיל ותקציב פיתוח. 

ניר גלעד:

	חיסרון נוסף: בעלות של הסקטור ושליטה של הסקטור הפרטי בנכסים שבעבר היו נכסי מדינה, לפחות לאורך תקופת הזיכיון. הליכי המכרז יותר מורכבים, יותר ארוכים ויותר יקרים. אראה להם את לוחות הזמנים. מסיבה אחת פשוטה: ההתקשרות הזאת היא לעשרים וחמש שנה. היכולת לצפות מה יהיה בעשרים וחמש שנה  שינויים טכנולוגיים, החלפת בעלויות, שינוי מבנה יורידי – כל אלו הם תהליכים לא פשוטים להביא אותם בסופו של יום לתוך המכרז.

	בשני צדי המטבע הנטייה היא שסך כל היעילות של הסקטור הציבורי, אם אנחנו עושים זיהוי וחלוקה של סיכונים אופטימליים, יש תחרות, יש חדשנות וניהול מחזור חיים כולל, וזה צריך להיות בעל משקל יותר גדול מעלות הון שליזם יותר יקרה מן הממשלה. אני צריך להוסיף רווח יזמי שבממשלה אני לא משלם אותו כי אני היזם של עצמי, ואת עלויות המכרז. הסך הכול בבלאנס כשאנחנו בוחנים אותו נוטה בצורה ברורה לכך, שאם אנחנו עושים את המכרז נכון, והדוגמא הטובה ביותר היא סוגיית ההתפלה. המחיר שהושג שם הוא מחיר ללא השוואה למה שהנחנו לגבי היכולות שלנו בעצמנו. 

	יש רשימה של קריטריונים, לא אעבור על כולם, אבל בשביל להיכנס למשפך הזה של פרוייקט צריך לדעת לנתח את הסיכונים – יש מרכיב תחזוקה משמעותי, קיימת גמישות בתכנון הפרוייקט, יש מקום לחדשנות וכו'. יש רשימה של פרמטרים שאותם אנחנו בוחנים לפני שאנחנו מכריעים אם פרוייקט מתאים או לא מתאים למימון חוץ-תקציבי.

מיכאל קליינר:

	מה הכוונה שקיימת אפשרות אלטרנטיבית לשימוש בנכסי הפרוייקט?

ניר גלעד:

	לדוגמא, אנחנו רוצים עכשיו לצאת לנושא של כיתות. יצאנו עם מכרז לאלף כיתות  כדי להאיץ את התהליך של בניית הכיתות. באו יזמים ואמרו: כיתה עובדת משמונה עד אחת. תאפשרו לנו להפעיל אחר הצהריים מתנ"ס, תאפשרו לנו להפעיל חוגים אחר-הצהריים, וכך אנחנו יכולים לנצל את ההון המושקע. לא תמיד זה אפשרי. למשל כיתות מוגדרות בתמ"א כצבע חום, ואסורה שם פעילות עסקית. כאשר היזם מפעיל שם חוגים זו פעילות עסקית או פעילות ילדים?  כלומר, יש לנו לא מעט הגדרות שאנחנו צריכים לחדד אותן עם השינוי. 

	השלבים הם: בחינת כדאיות כלכלית. אם הפרוייקט עומד בכל הקריטריונים הוא עובר לביצוע על-ידי הסקטור הציבורי. אם הוא לא עומד הוא עובר לביצוע אלטרנטיבי. אם הוא עומד אנחנו הולכים לתהליך מכרזי.

	חלוקת הסיכונים: דיברתי על כך. בעיקרון חושבים שלסקטור הפרטי יש תכנון יכולת יותר טובה, הקמה למרות לו"ז ועלויות,  סיכוני תפעול, אפשרויות הגבייה שלו, סיכונים טכנולוגיים וסיכונים פיננסיים הסקטור הפרטי. הממשלה צריכה לקחת סיכונים פוליטיים, סיכוני פינוי והפקעות, ארכיאולוגיה ושינוי חקיקה.  במשותף אלה תהליכים סטטוטוריים, סיכוני ביקוש, ומה שאנחנו קוראים כוח עליון. 

	לקחים עיקריים ליישום:  יש לנו מתוך התהליך הזה, שכפי שאמרתי, כבר מתגלגל שלוש או ארבע שנים, כמה לקחים. לדוגמא, הנושא של הסטטוטוריקה. בעבר במנהרות הכרמל היטלנו את זה על היזם. קיבלנו החלטה עכשיו שאין טעם להטיל את זה על היזם. אין לו יכולות שהיו לממשלה. לקחנו את זה חזרה לממשלה. 

	העברה מושכלת של סיכונים למגזר הפרטי. אראה לכם בעיות שהיו לנו למשל ברכבת ירושלים. באמצע המכרז בא היזם ואמר, הכול בסדר אבל אני חושש שמישהו יניח מטען ברכבת, מה יקרה אז. רמת הביקוש יורדת בצורה דרסטית, לא קשורה אלי. זה סיכון שהיינו צריכים לכמת אותו, להחזיר אותו חזרה לתוך הממשלה ולייצר לו איזושהי רשת ביטחון ותשובה. 

	אחת הבעיות הקשות, ושר האוצר אמר את זה בפתיחה ברחבה, ואני רוצה להדגיש את זה: סוגיית המקורות במשק, מבנה המשק, הסוגיה שהמשק מתכווץ במהלך של שנתיים-שלוש  יוצרת בעיה של מקורות בתוך המשק. כל הרעיון הוא להעביר את הפעילות הזאת למימון תוך-תקציבי. זאת אומרת, אנחנו משיתים על הסקטור הפרטי לממן פעילות שבעבר מומנה מהתקציב לאורך  שנים. יש קושי בגלל המצב הכלל-עולמי, הסיטואציה שבה אנחנו נמצאים - - - 

עופר חוגי:

	גם בגלל מבנה המשק.

ניר גלעד:

	לא.

עופר חוגי:

	יש בסך הכול ארבע משפחות ששולטות והן הגיעו לסף, הבנקים לא נותנים אשראים.

ניר גלעד:

	לא הגעתי לזה.  

עופר חוגי:

	 תגיד את זה.

ניר גלעד:

	אגיד הכול.  אם היית ממתין היית רואה שזה כתוב.   

	אני בסעיף של הון זר. אנחנו נמצאים בהאטה כלל-עולמית. זרם ההשקעות למדינת ישראל הוא תוצאה של מיתון כלל-עולמי, נפילת ההיי-טק - - - 

אברהם שוחט:

	יש עוד כמה סיבות אחרות. אנחנו ממש פקטור גדול בשוק העולמי...

ניר גלעד:

	כלכלה עולמית, נפילת ההיי-טק ומצב ביטחוני במדינת ישראל מקשים על כניסת הון זר. יש לנו מיעוט בנקים במדינת ישראל. למעשה פרוייקטים בסדרי הגודל האלה מחייבים  הון עצמי גדול. יש מגבלות של הפיקוח על הבנקים בנושא הלימות הון ולווים בודדים - - - 

היו"ר יעקב ליצמן:

	אנחנו סוגרים בנקים.

ניר גלעד:

	הסך הכול יוצר קושי.

	הדרכים שהתמודדנו אתן הן הגמשת תנאי הסף, מימון באמצעות גופים מוסדיים. בהנחה שזה יקרה והפרוייקט הראשון שנמצא על הפרק הוא הפרוייקט של התפלת המים, שבו גופים  מוסדיים, קרנות פנסיה, קופות גמל, ייכנסו לממן פרוייקטים ארוכי טווח – ואסביר את זה תכף כי זה מאוד חשוב להם. קיבלנו אישור להקל בתנאי המימון ולעשות מספר שינויים בהנחיות הפיקוח על-ידי שר האוצר, כך שאפשר יהיה להפנות כספים כבדים מאוד שהיום שוכבים  בין  אם באיגרות מיועדות שהן לא סחירות ולא נמצאות בשוק ההון, ובין אם באיגרות חוב ממשלתיות שאינן תורמות.

	כל זה היה בשביל להראות לכם את היקף הפעילות, שאני חושב שהיא בסדר גודל לעומת מה שהכרנו עד היום. בכוונה שמנו גם את המפה וגם את הפרוייקטים ותכף נראה את ההיקפים. כפי שאתם רואים, זה מתחיל בחוצה ישראל - - - 


שר האוצר סילבן שלום:

	תסביר מה זה כל קטע.

ניר גלעד:

	חוצה ישראל, כולל התוספות של הקטע הדרומי והקטע הצפוני. מנהרות הכרמל. רכבות קלות. שני כבישים חדשים – 431 ו-531 ועוקף הקריות. שדה תעופה חדש. התפלת מים. התפלת מים מליחים.  יצרני חשמל. מתקני כליאה. פרוייקטי בנייה. 

	זאת אומרת, אנחנו עוסקים בכל הקשת של הפעילות התשתיתית. בסך הכול מדובר  בהיקף פעילות עצום.   בתחבורה – 5.5 מיליארד דולר. באנרגיה -  850 מיליון דולר.  מתקני התפלה – 700 מיליון דולר. בינוי בתי-ספר, מתקני כליאה ומרכז אנרגיה, הרחבת הכנסת, וזה בהמשך לפרוייקט הגדול של הדיור הממשלתי שבייגה דחף אותו בקדנציה הראשונה – היום אנחנו רואים את בניין משרד החוץ שעומד לאכלוס ועוד קריות ממשלה גם ברמלה - - - 

היו"ר יעקב ליצמן:

	עומד כבר כמה חודשים ולא עוברים.

ניר גלעד:

	זה חלק מאותה הפקרות שמישהו לוקח לעצמו החלטה בלי קשר לעלויות שלה, בעיקרו ארגוני עובדים. 

	אנחנו רוצים להציג תמונה שלמה: ההיקף בתשתית איננו היקף שמבוצע רק בפעילות החוץ-תקציבית. יש לנו בתקציב המדינה, כפי שהשר אמר, קפיצה גדולה  בהשקעות בתשתית. יש לנו מימון חוץ-תקציבי שנעשה על-ידי גופים כמו רשות הנמלים.

אברהם שוחט:

	כמה הקפיצה בתקציב, לא בחוץ-תקציבי?

שר האוצר סילבן שלום:

	 במה? בתחבורה?

אברהם שוחט:

	בכלל.

שר האוצר סילבן שלום:

	 כל התשתיות בשנת 2003 יושקע בהן מיליארד דולר. זה מחולק 500 מיליון בתחבורה.  הגידול הוא מ-5 ל-6 מיליארד דולר.

אורי יוגב:

	בתחבורה זה עולה מ-4.2 מיליארד ל-4.7 מיליארד דולר.

שר האוצר סילבן שלום:

	הגידול זה 200 מיליון דולר – מים,   200 מיליון דולר – הולכת גז, ו-100 מיליון דולר – פרוייקטים בתחום הבריאות, בתי-חולים וכו'. 

ניר גלעד:

	מעבר לתקציב יש פעילות חוץ-תקציבית, גם של רשות הנמלים, רשות שדות התעופה, חברת החשמל, בז"ן ורשויות מקומיות. 

	הפעילות שאנחנו מבצעים כפעילות חוץ-תקציבית – מה שאתם רואים פה זה התהליך. התחלנו ב-1994 עם פרוייקט אחד, עד 1998 פרוייקט אחד. מ-1999  התחלנו להכניס לאט לאט, כאשר השנה אנחנו מדברים על הכנסה של כ-12 פרוייקטים. 

	אנחנו מדברים על בין 30 ל-32 פרוייקטים שמסתכמים ב-7.5 מיליארד דולר. 
	
רחמים מלול:

	 בכל הפרוייקטים הללו מהו אחוז העובדים הזרים לעומת הישראלים?

ניר גלעד:

	בפרוייקטים שייכנסו בשנים הקרובות ובכאלה שכבר התחילו, ניתנה הנחיה על-ידי שר האוצר, שהפכה להחלטת הממשלה והפכה לתנאי בתוך המכרז, שהקבלנים מחויבים בהעסקת עובדים ישראלים.

שר האוצר סילבן שלום:

	 בלבד.

רחמים מלול:

	 בפרוייקטים מהיום והלאה?

ניר גלעד:

	מתחולת ההודעה.

שר האוצר סילבן שלום:

	לא רק שזה תנאי סף. יש כאן שני דברים: חלק גדול מהעניין הוא לנסות ליצור מקומות עבודה. לא רק שיש תנאי סף להעסקת עובדים ישראלים, שזה בכל מכרז. אמרו שזה יעלה את עלות העבודה ואת עלות הפרוייקט. בכל  מקרה, בזמן מיתון אני לא בטוח שזה יקרה.   יש דבר נוסף: אם אכן הם עוברים על התנאי הזה, הם לא יכולים יותר לגשת למכרז, וזה דבר שהוא מבחינתם מאוד מאוד חמור. 

סופה לנדבר:

	 העסקת עובדים ישראלים זאת החלטה שלך או של הממשלה?

שר האוצר סילבן שלום:

	 זו הצעה שאני הבאתי אבל לא היינו צריכים את אישור הממשלה. הבאתי את זה בסופו של דבר גם לידיעת הממשלה. אני לא יודע אם זה בהצבעה.  זו היתה הנחיה לצורך העניין של ועדת המכרזים, כי ועדת המכרזים היא באוצר.


רחמים מלול:

	יש כבר מכרזים שיצאו עם תנאי הסף הזה?

שר האוצר סילבן שלום:

	כן.

דוד גרשונוביץ:

	מרגע קבלת ההחלטה כביש 431 כבר פורסם לפי התנאי הזה. 

שר האוצר סילבן שלום:

	כביש 431 זה בראשון-לציון מגן הוורדים עד מודיעין. זה כביש אדיר. 

דוד גרשונוביץ:

	זה כביש רוחב שמחבר את ראשון לציון לחוצה ישראל ולמודיעין.

ניר גלעד:

	בגדר ההפרדה יש תנאי העסקה של ישראלים. גם בפרוייקט שכבר יצאנו בו ביקשנו מהיזם לעשות את המאמץ. 

	הנושא של העסקת ישראלים, שאלת המחיר של הישראלים והתייקרות הפרוייקטים – על זה השר נתן תשובה. אנחנו רואים תופעה נוספת, שבגלל ההתייקרויות אנחנו רואים הכנסה של שיטות עבודה שבעבר לא הוכנסו: יותר מיכון גם בבנייה וגם בדברים אחרים. 

	כבישים: כביש חוצה ישראל – הקטע הראשון נפתח. אנחנו מדברים על קטע 18 וקטע 19 צפונה ודרומה. אנחנו נמצאים ב"דרך ארץ" בסגירה פיננסית, ולשני הקטעים הדרומיים פורסמו מכרזים לעבודות תשתית. 

	מנהרות הכרמל: זו פרשיה עגומה, ארוכת שנים. אנחנו נמצאים בשלב הסופי. אנחנו נמצאים בשלב הוויכוח על הפיצויים בגלל כל העיכובים שגרמנו להתחלה. 

אבשלום וילן:

	 מתי תהיה שם התחלת עבודה?

דוד גרשונוביץ:

	אנחנו נמצאים כרגע בעתירה מינהלית כנגד המועצה הארצית לגבי אישור התב"ע, ובדיון משפטי בין הזכיין לבין המממן. 

אבשלום וילן:

	לא קיבלתי תשובה. קיבלתי הסבר.  שאלתי מתי תחילת עבודה.

צלי רשף:	

	הוא לא יודע. 


אברהם הירשזון:

	בקדנציה של הליכוד זה ייגמר. 

ניר גלעד:

	חבר הכנסת וילן, רק בשביל להבין את הבעיה אני אחזור לבעיה הסטטוטורית. הוויכוח שם הוא האם בעלי הקרקע, בעלי הדירות שנמצאים  במרום הכרמל הם הבעלים של החור מתחת לאדמה. הם טוענים שהבעלות שלהם היא עד מרכז כדור הארץ ועד רום האטמוספירה וכל שינוי דורש את הסכמתם.  הוועדה המחוזית שמעה התנגדויות, הכריעה, נתנה אישור להתחיל. עכשיו יש עתירה של  צו מינהלי והעבודה מוקפאת.

שר האוצר סילבן שלום:

	לצורך זה אישרתם כאן ואחרי כן אישרנו במליאה  את הקמת הוועדה לפרוייקטים לאומיים. אני לא יכול להגיד שהיא עובדת בתאוצה מלאה. עדיין מי שהתנגד לזה מלכתחילה במשרדי הממשלה לא בדיוק אוהב את הוועדה החדשה הזאת כי זה דרך הטבע. העניין אושר, היה צריך לבחור את הנציגים, הנציגים נבחרו, הוועדה כבר התכנסה. אפשר פשוט להשתגע מהדברים האלה.  הדברים האלה קרו ויש כבר שני פרוייקטים מרכזיים – כביש טבעת ירושלים ועוד כביש. רוצים להכניס לשם גם את הנושא של תחנות כוח של חשמל. 

ניר גלעד:

	אני רוצה לתת לכם אילוסטרציה על המשמעות של מימון חוץ-תקציבי: כביש חוצה ישראל סדר גודל של ההוצאה השלישית הזאת   כ-120 מיליון ₪ בחודש. הדבר ממומן כולו על-ידי המערכת הבנקאית המקומית והלוואות מחו"ל. 

אברהם שוחט:

	הקטע הראשון?

ניר גלעד:

	כן.   רכבות ושדות תעופה: אנחנו מדברים על רכבת קלה בתל-אביב, רכבת קלה בירושלים, רכבת מהירה תל-אביב-ירושלים.

שר האוצר סילבן שלום:

	בירושלים כבר עובדים ברכבת הקלה. חבר הכנסת מלול, הייתי שם בסיור עם ראש העיר ושר התחבורה. כבר כל רח' יפו פתוח. הקבלן בראשי זכה במכרז עוד לפני ההחלטה של העסקת עובדים ישראלים בלבד. ביקשתי ממנו  לנסות להכניס ישראלים. זאת דוגמא של פרוייקט שיצא לדרך, הוא כבר עובד.

אברהם שוחט:

	הוא לא הקבלן של הרכבת, הוא הקבלן של החשיפה. הוא עוסק בפינוי.  אין עוד זכיין לרכבת.

שר האוצר סילבן שלום:

	לכן נתנו עכשיו 400 מיליון ₪ להתחיל את התהליך דרך תקציב המדינה  כי עדיין אין לנו הזכיין. 


ניר גלעד:

	ראשון לציון מערב.  שדה התעופה בחיפה. 

אברהם יחזקאל:

	מה בראשון לציון מערב?

ניר גלעד:

	רכבת. ראשון מערב יהיה מחובר לאשדוד. 

	מים: אנחנו מדברים על סך הכול שישה פרוייקטים, כ-700 מיליון דולר.   היקף מים להתפלה – 350 מיליון קוב.  במתקן באשקלון התחילו עבודות, הופסקו העבודות. גילו מבנה עתיקות. אנחנו מקווים שזה ייכנס.

	באשקלון אנחנו מצפים בשבועות הקרובים לפריצת דרך. הפרוייקט היה 50 מיליון קוב. המחיר שזכה היזם היה מחיר אטרקטיבי.

שר האוצר סילבן שלום:

	 47 סנט לקוב. 

ניר גלעד:

	הפרוייקט שהוגש למכרז היה על 50 מיליון קוב עם אופציה לתוספת. הבנק שליווה הוא בנק לאומי. היקף הפרוייקט  כ-400 מיליון. התוצאות היו טובות ולכן החלטנו באישור שר האוצר לממש את האופציה ולהפעיל את מתקן ההתפלה ל-100 קוב. 

שר האוצר סילבן שלום:

	 דרך אגב, זה המתקן הגדול ביותר בעולם. מתקן ההתפלה של 100 מיליון קוב הוא הגדול ביותר בעולם במחיר הנמוך ביותר בעולם, כך שההצלחה כאן של ועדת המכרזים היא פשוט פנומנלית. 

ניר גלעד:

	ואז בא בנק לאומי ואמר, אני מממן רק 400 מיליון. ל-400 מיליון הנוספים תביאו גורמים מממנים אחרים.

סמדר אלחנני: 

	זה לא מכפלה.

ניר גלעד:

	זה לא מכפלה .

שר האוצר סילבן שלום:

	 זה לא מכפלה כי העובדים ל-50 הקוב הראשונים זה 1,200,  ול-50 הבאים זה רק עוד 800. 


ניר גלעד:

	אני נותן את האינפורמציה.   זה סדר גודל של הכפלה, כי הם גם מתכננים את מתקן האנרגיה יותר גדול. זו היתה הסיבה שהלכנו להכפלה, תוך כדי הוזלה של המחיר מתחת למחיר הראשוני שזכינו בו, ואז הגענו למצוקת האשראי. בנקים זרים אינם יכולים לממן. המערכת  הנוכחית לכודה בכל מיני כבלים, והדרך לפרוץ את המהלך הזה היא הכנסה של כסף גדול של קופות הגמל וקרנות הפנסיה שמתאימות, כי מבחינתן פרוייקט לעשרים וחמש שנה תואם ככפפה ליד  את ההתחייבויות הפנסיוניות שהן לקחו. היה צריך לשנות חלק מהכללים והנוהלים. שר האוצר נתן אישור לשוק ההון והביטוח לשנות חלק מהנוהלים, ואנחנו נמצאים בעיצומו של תהליך של מכרז מוסדי שאמור להיסגר בשבועות הקרובים, שבהם הגיוס ל-400 מיליון הנוספים יהיה על-ידי הגופים המוסדיים. 

שר האוצר סילבן שלום:

	 זה בניית מודל חדש שמאפשר לעבור את התקופה הזאת שבה הבנקים עצמם לא יכולים לממן את כל הפעילות. יש לנו בעיה. הלכנו לפעילות, היא אושרה בממשלה, אפשר לעשות מכרזים, יש גם כאלה שניגשים, אבל אין להם מימון כי הבנקים לא יכולים לממן. זה עכשיו יהווה שוב גישור, כך שאותם מוסדיים, אחרי שבנינו את המודל הזה והם נכנסים כאן,  לדעתנו יוכלו להיכנס גם להשקעות נוספות, ובעצם נכניס את קופות הגמל להשקעות,מה שבעבר היה בסכומים הרבה יותר נמוכים. 

אברהם שוחט:

	 קופות הגמל נמצאות בחוצה ישראל כבר לפני ארבע שנים.

ניר גלעד:

	מתקן התפלה בפלמחים ומתקן התפלה במפרץ חיפה – שני המכרזים הקטנים. יש לנו זכיינים. נמצא עכשיו בשלב חתימת הסכם הזיכיון. מתקן התפלה בקיסריה – למרות מה שאמרתי על גופים זרים, ניגשו שבע קבוצות. כולם גופים בינלאומיים שגם מוכנים לקחת חלק בהשקעה והבאת המקורות. 

	מים מליחים במישור רותם: אנחנו בבדיקה של ההצעות במיון במוקדם.   התפלה נוספת שנעשית על-ידי "מקורות" במתקן באשדוד – הם הכריזו על זוכה.

אברהם יחזקאל:

	 הרעיון של יבוא מים מתורכיה ירד מעל הפרק?

שר האוצר סילבן שלום:

	 לא רק שלא ירד, אלא הם עכשיו נמצאים שם. 

יוסף פריצקי:

	 למרות שזה יותר יקר. אתה מייבא את זה כי צריך את זה יותר בשביל הביטחון מאשר למים.

שר האוצר סילבן שלום:

	 זה בדיוק המצב. 

מיכאל קליינר:

	 מה יותר זול – לנצל מי תהום או להתפיל? 

ניר גלעד:

	יש לנו בעיה של מקורות מים. גם תפיסת מי תהום, גם טיוב בארות, גם שימוש בפרוייקטים של שימוש במים שהיו לדגה, למחזר אותם בבית-שאן וכו'. אנחנו עובדים על כל הקשת, לכל רוחב החזית, כולל השבת קולחין.

שר האוצר סילבן שלום:

	 כל סטודנט שלמד מבוא כלכלה, בשיעור הראשון אמרו לו לגבי המים – תופעת המחסור, מים וקרקע.  במים יש עכשיו את עניין ההתפלה.  זאת אומרת, יש מקורות מעבר למה שקיבלנו. 

סמדר אלחנני: 

	מי שלימד את המבוא בצורה כזאת לא לימד אותו נכון. במחסור יש עניין של מחיר. במחיר גבוה אין מחסור. 

שר האוצר סילבן שלום:

	 משאב המים הוא מוגבל. לפני ההתפלה הוא היה מוגבל. 

ניר גלעד:

	פרוייקטי בינוי: בבתי-ספר – כאלף כיתות.  פורסם מכרז.   במתקן כליאה – פורסם P.Q. 
PRE-QUALIFICATIONS  .  מרכז האנרגיה – ההקמה הושלמה.

שר האוצר סילבן שלום:

	 בעניין הכליאה יש בעיה, כי הם רוצים להפעיל את כל המערך, ושירות בתי-הסוהר אומר, לא, אתם רק תבנו ואנחנו נהיה אחראים על האסירים. בעולם אותם בתי-סוהר פרטיים מופעלים על-ידי היזם הפרטי. גם הסוהרים שלהם, הכול שלהם.  פה זה קצת מסובך.  הם יבנו, יביאו את האוכל, יהיו אחראים על הגינון, על האחזקה, על כל מה שנדרש, אבל לא על הפעלת האסירים.

ניר גלעד:

	משהו שנוגע אליכם ישירות: הרחבת משכן הכנסת. מבוצע על-ידי הכנסת. כל הפלטפורמה של המכרז, של ועדת המכרזים, של בנייה וכד', מבוצעת על-ידי הכנסת. 

אברהם יחזקאל:

	 זה פרוייקט לאומי?

ניר גלעד:

	זה פרוייקט חוץ-תקציבי. 

מיכאל קליינר:

	 הכנסת היא קבלן חיצוני?

ניר גלעד:

	בוודאי. 

מיכאל קליינר:

	 אבל הכנסת מופיעה בתקציב המדינה?

ניר גלעד:

	נכון. אבל גם הכנסת הלכה ל-P.F.I, שהיא פעילות חוץ-תקציבית.

שר האוצר סילבן שלום:

	 כל הבנייה של האגף החדש שעכשיו עושים אותו, הכול ב-P.F.I.  מאחר ואנחנו לא עושים את המכרז הזה, לצערי, המכרז נעשה על-ידי הכנסת,  מי שניהל את זה מטעם הכנסת היה מאיר שטרית בהתחלה ואחר-כך שירי ויצמן. 

ניר גלעד:

	בקידום הפרוייקטים לאורך הדרך עשינו מספר שינויים תוך כדי  תנועה.  הכפלנו את המתקן. במתקן החדש בחדרה אנחנו כבר יוצאים עם מימון. חלק מפתרון בעיית המימון  הוא לקחת לתוך התקציב בגלל קושי במקורות חלק מההשקעות. הבאה לתוך התקציב  תחייב גם דיון בסדרי עדיפויות.   מראש יוצאים עם מתקן של 100 קוב בהסכמה עם החברה לפיתוח קיסריה להקמת המתקן. 

	איפה יש לנו בעיות:  יש לנו לא מעט בעיות. אתן מספר דוגמאות. רק במנהרות הכרמל יש אלפי התנגדויות. לוח הזמנים הוא גם יקר וגם אורך זמן. פרק הזמן מייזום הפרוייקט ועד חתימת חוזה הוא כשנתיים: מינוי ועדת מכרזים, מיון מוקדם, קבלת הצעות, הבדיקה שלהן, שלב הסגירה הפיננסית. מרגע שהיזם זוכה עד שהוא סוגר סגירה פיננסית מדובר בין ארבעה לשישה חודשים. כך שהזמן הזה מהחלטה ועד להתחלת העבודה בשטח יכול להגיע לשנתיים. 

	אתן לכם דוגמא. מתקן התפלה באשקלון: ב-29.2.00  מונתה ועדת מכרזים, אחרי סדרה ארוכה של דיונים. ההכרזה על הזוכה היתה ב-3.9.01. זאת אומרת, כ-18 חודשים. יש לחץ מתמיד ורציף של שר האוצר לקצר את התהליכים.

	לגבי המצב בעולם: מסילת רכב מהירה בטיוואן – 22 חודש. כביש בסקוטלנד – 22 חודש. קווים מנחים של משרד ההגנה לרכש צבאי – 18 חודש. 

צלי רשף:	

	ממתי עד מתי?

ניר גלעד:

	מהכרזה עד התחלת העבודה. 

אברהם יחזקאל:

	מתקן ההתפלה בקפריסין שזה דבר דומה, בכמה זמן מקימים אותו, כולל האישור? דרך אגב, חברה ישראלית מקימה אותו.

ניר גלעד:

	שנה וחצי. 


אברהם יחזקאל:

	כלומר, כשאתה לוקח פרוייקטים דומים עדיין ניתן לשפר. 

היו"ר יעקב ליצמן:

	תודה על ההרצאה המאלפת שלמדנו ממנה הרבה דברים שלא ידענו.

	ראשון הדוברים חבר הכנסת בייגה שוחט.

אברהם שוחט:

	אני לא רוצה כרגע להיכנס, כמובן, לדיון  תקציבי, מה גם  שאני לא יודע אם יש דיונים. אני מבין שיש משלחות שנפגשות עם המנכ"ל מחר, ואני לא יודע מה יוצא מזה ומה לא יוצא מזה, מה גם שבעוד כעשרה ימים יונח פה התקציב.  

	לפני שאתייחס לנושא אני רוצה להעיר, שדיווח על התקציב ועל החלטת הממשלה זה לא דבר חדש. נהפוך הוא, זה היה מתקיים אחרי שהממשלה מאשרת את התקציב ולא שבועיים לפני הנחת התקציב.  יש פה אנשים שמכירים את העניין ויודעים, אבל זה בסדר, לא נורא אם אמת את מה שאמרת.

שר האוצר סילבן שלום:

	 הייתי חבר הוועדה הרבה שנים ואני לא זוכר. 

אברהם שוחט:

	נעזוב את זה, זה לא חשוב.    לכן אני לא אתייחס לתקציב ורק אשאל שאלת ביניים ואשמח לשמוע על כך תשובה בגלל שני אירועים שהיו בחדשות: 

1.מה האמת בידיעה שראש הממשלה בלי ידיעתך  הסכים למודעות שבעיתונים ונענה לדרישת ראשי ערי הפיתוח בנגב ובגליל לוותר על קיצוץ של 250-300 מיליון ₪?  איפה זה עומד בהצעת התקציב? 

2.נושא שלא פחות חשוב, דבר שלטעמי היה צפוי, זה פסיקת הבג"ץ מאתמול בעניין קצבאות הילדים. אני שמח על הפסיקה ואני מקווה שהיא תהפוך לסופית והחלטית.

שר האוצר סילבן שלום:

	 אין החלטה.

אברהם שוחט:

	 הוצא צו מניעה.   זה היה צריך להיכנס לתוקף ביולי. אנחנו נמצאים כבר באוקטובר. 

אברהם שוחט:

	 זה לא נכנס בגלל הביטוח הלאומי.

אברהם שוחט:

	אני יודע. כי קודם הבג"ץ איפשר, ועכשיו הוא אמר, תמתינו להחלטה והוציא צו ביניים. בכל אופן, אלה סכומים שיחד מצטברים לקרוב ל-700 מיליון ₪ עוד לפני שאנחנו זזים עם התקציב.

	אני מסכים לניתוח שלך מבחינת חומרת המצב. ההפך, הייתי מגדיר אותו, מה שלך אסור להגיד לי כחבר בקואליציה יש קצת יותר חופש להגיד שהמצב הוא מאוד מאוד חמור. זה לא השאלה של ארבעה או חמישה רבעונים של מה שיקרה בעולם. אם בעוד שלושה, ארבעה או חמישה רבעונים בעולם יהיה שינוי מגמה, הוא יחלוף מעלינו וישפיע בשוליים שבשוליים, אם המצב הפוליטי יישאר אותו הדבר. אתה בעצמך בוודאי נמצא בקונפליקט גדול עם עצמך, כי יש לך דעה מסוימת פוליטית,  ואני חושב שאם מישהו - - - 

מיכאל קליינר:

	 זה בדיוק הפך.

אברהם שוחט:

	 אני מבקש ממך לא להפריע לי.

	אני חושב שכל הדיבורים שאם בעולם המצב יתאושש,  אנחנו פסיק עולמי בשוק העולמי, אמנם ההשפעה עלינו קיימת, אני לא אומר שלא, היא בוודאי היתה קיימת עם התעשיות עתירות הטכנולוגיה, אבל זה חלום באספמיה אם מישהו חושב שיהיה אצלנו שינוי מגמה אמיתי אם לא יתרחש משהו בתחום המדיני, ואני לא יודע לאיזה כיוון זה הולך.    אני בתחושה רעה מאוד מבחינת העניין הזה, ולכן אין לנו מה לצפות, ב-2003 בוודאי, אלא אם כן יתרחשו דברים בלתי צפויים. 

	מכאן אני רוצה לחבר את זה דווקא לנושא שהרציתם עליו, הנושא של ה-B.O.T. וה-P.F.I.  והעבודה החוץ-תקציבית.   קודם כול אני רוצה לקבוע, אורי יוגב, שבתקציב אין גידול אמיתי בתשתיות. זה בשוליים. 

שר האוצר סילבן שלום:

	 התקציב עוד לא הוגש, אז איך אתם יודעים? איך אתה יודע? גם סמדר אומרת את זה והיא העבירה לך את זה – גם את העניין שלא היה בעבר וגם את זה. אני מכיר את המשחקים האלה. 

אברהם שוחט:

	 היא לא העבירה לי. לקחתי את מה שהבאת לממשלה עם המספרים. לא הייתי צריך את סמדר בשביל זה.

שר האוצר סילבן שלום:

	 איך? מספרי התקציב מוגשים לממשלה?

אברהם שוחט:

	 כן. 

שר האוצר סילבן שלום:

	 מוגשים גגות, לא מוגשים מספרים. 

אברהם שוחט:

	 בהצעת הממשלה מופיע פיתוח סעיף מול סעיף. אני קורא את החומר הזה. אני אומר, אין שינוי משמעותי.  אני גם אומר לך, יהיה קיטון. מדוע? מפני שנוסחת המעבר  בקניות ובתשתיות היא אפס – אין עדכון, והאינפלציה היתה 6%. לכן המחירים ריאלית יירדו ב-6%, וכושר הביצוע יירד ב-6%. הרי את זה בוודאי אתה מבין, נכון? 

שר האוצר סילבן שלום:

	 אני לא רוצה להתווכח.

אברהם שוחט:

	 אני חוזר ואומר, ברגע שבמספרי המעבר בתחום של קניות והשקעות אנחנו נמצאים ללא עדכון ונמצאים נומינלית אותו הדבר, משמעות העניין – שחיקה של 6%-7% בכושר הביצוע כי המחירים עלו.  למיטב ידיעתי, זה גם מופיע בהחלטת ממשלה קודמת.

שר האוצר סילבן שלום:

	 ראינו גם מכתבים שתקציב המדינה ל-2003 יותר גדול מ-2002.  ראינו מכתב כזה של סמדר, נו, אז מה? וזה נכון? 

אברהם שוחט:

	 למה אתה מחבר אותי לסמדר? 

שר האוצר סילבן שלום:

	 את לא יודעת את המספרים  וסתם כתבת. 

סמדר אלחנני: 

	לא אמרתי שיהיה יותר גדול. 

שר האוצר סילבן שלום:

	 כתבת מכתב שלם שכל הזמן ציטטו אותו, שאין לו שום אחיזה במציאות.

אברהם שוחט:

	 אדוני השר, אתה רוצה לכעוס עליה, תתווכח אתה.  אף מספר לא לקחתי ממנה.

מיכאל קליינר:

	 השר מתייחס לסמדר שהיא מעובדי הוועדה והיא עונה. 

אברהם שוחט:

	 אני אומר לך שבדקתי את נוסחת המעבר, והתקציב עובר נומינלית אותו דבר בנושא של השקעות, וזה אומר שחיקה ריאלית של 6%-7%. 

אורי יוגב:

	עדיין הגידול בתשתיות הוא משמעותי בתחבורה. 

אברהם שוחט:

	 כשיגיע התקציב נדבר על זה. 


שר האוצר סילבן שלום:

	תהיה רציני. התקציב עוד לא הונח על שולחן הכנסת. איך אתה יודע? 

אברהם שוחט:

	 אדוני היושב-ראש, אני מבקש את הגנתך.    ראיתי את המספרים בהצעה שהובאה לממשלה.

היו"ר יעקב ליצמן:

	בואו נפסיק את הוויכוח הזה. יבוא התקציב ונראה. 

אברהם שוחט:

	לגבי בעיית המימון: אני מתייחס להחלטה שהונחה בהצעה לממשלה ואחרי זה גם ראיתי את מסמך ההחלטה בנוגע למימון של הממשלה לגבי הפרוייקטים שהם ב-P.F.I.  או ב-B.O.T.  אני רוצה מתוך הממשלה לקרוא את המשפט הבא: "לאור המצב הביטחוני ומצבו של המשק ומצבו של השוק הבנקאי, מקורות המימון העומדים לפרוייקטים תשתיתיים מוגבלים. מטעם זה ועל רקע רמת הסיכון הקיימת כיום במשק מגבלות האשראי החלות על הסקטור הבנקאי מתקשים יזמים רבים לגייס את הסכום הגבוה הנדרש למימון השקעות".

מיכאל קליינר:

	 מתוך מה אתה קורא?

אברהם שוחט:

	 מהחלטת ממשלה. אני ממשיך וקורא: "דברי הסבר -   היעדר יכולת המימון מעכב את  תחילת  ביצוע הפרוייקטים  ואף מעמיד בסימן שאלה את ביצועו של הפרוייקט, ועל כך יש להוסיף כי עלות גיוס ההון של יזם פרטי גבוהה מעלות גיוס ההון של המדינה, מייקרת את עלות הפרוייקטים, ועלויות מימון אלה צפויות לגדול. לנוכח זה, מתוך כוונה להוזיל את עלות הפרוייקטים ולמנוע עיכוב ואף ביטול פרוייקטים, מוצע לקבוע כי ישולם מענק הקמה בשיעור שייקבע על-ידי שר האוצר, ובכל מקרה לא יפחת מחמישים אחוז בכל פרוייקט התשתית בשיתוף המגזר הפרטי".

	אני חושב שההחלטה הזאת היא החלטה שמבטאת שני דברים מאוד מאוד חמורים: קודם כול, כאשר אי-אפשר לגייס בחוץ-לארץ או בארץ, וביררתי, ואי-אפשר לגייס, כסף למתקן התפלה שהוא בעצם מתקן בערבות מדינה, זה לא מתקן שלוקחים זר וזה פרוייקט באוויר. יש ממשלה שנתנה התחייבות, שעשרים וחמש שנה במחיר מסוים היא רוכשת את המים, או שאם לא צריך את המים יש סידור אחר, ובנק בעולם  אומר למדינת ישראל, אני למדינת ישראל לא נותן מימון כי זאת מדינת ישראל. לא כי יש משבר עולמי, לא כי חסרים מקורות בעולם. ובשוק המקומי כמובן שקשה מאוד לגייס את הכסף, כי השוק המקומי גרם לכך שהבנקים לא יכולים לתת אשראי כתוצאה ממה שקרה, כתוצאה מהפעילות. 

	הנימוק שכתוב פה, שעלות הגיוס של הממשלה הוא יותר זול מעלות הגיוס של יזם פרטי, זה  בכלל דבר שאינני מבין. כל הרעיון של B.O.T. ו-P.F.I. , וכפי שאמר ניר גלעד, אני הייתי בלונדון, אתה הייתי בלונדון, אני הייתי שנה וחצי לפניך בעניין, ואתה הזזת את העניין, וטוב שזזים עם העסק הזה, אבל כל הרעיון היה  שהייעול של המגזר הפרטי מוריד את העלות הכוללת אל מול עלות הגיוס. אז היום להשתמש בארגומנטציה הזאת שעלות הגיוס של הממשלה יותר זולה  ולכן ניתן כסף למגזר הפרטי, זה דבר והיפוכו, זה סותר את כל הרעיון. כל הרעיון היה שההתייעלות של המגזר הפרטי גם באחזקה, גם בהקמה, גם לאורך הביצוע, אכן תהיה אל מול עלות גיוס ההון. זה היה המבחן המרכזי. זו התיאוריה שיש באנגליה, כך הם מנתחים את העניין, כך אנחנו אמרנו אותו.  הרי הפרוייקטים הגדולים שהיום אתם מספרים עליהם הם כולם פרוייקטים שהתקבלו עם החלטות לפני כמה שנים. B.O.T.  הכי גדול זה חוצה ישראל, וההחלטה גבי התקבלה ב-1994. באשקלון המכרז יצא בשנת 2000, וניר גלעד הקריא את התהליך של יציאת המהכרז ב-B.O.T. .   קניית החשמל זה לא בדיוק B.O.T., זה לא חשוב, אבל  ההשקעה הפרטית אל מול רכישה בחברת החשמל נתקבלה בכלל מזמן, עם שינוי חוק החשמל ב-1996.  

	לכן אני לא מבין את ההחלטה. אני לא מבין גם מה יהיו המקורות. אם צריך לזה מקורות, צריך שזה יופיע בספר התקציב. אם זה לוקח מתוך סעיפי המשרד הרלוונטיים, משמעות העניין שאתה מקטין פעילות. אם תיקח ממע"ץ כסף ותיתן אותו ליזם שיעשה כביש ב-P.F.I. , הורדת את הפעילות של מע"ץ. הרי לא הבאת כסף מהשוק ולא הגדלת פעילות אלא הזזת כסף מתוך התקציב ונתת אותו.  איך תהיה עכשיו ההתחשבנות?   אם זו מקדמה, אינני מבין. כעבור שנתיים יוקם הפרוייקט, מאין אז הוא יגייס כסף? אולי עלות הגיוס תהיה כזו שכל העסק יהיה לא כדאי בתקופה הזאת?

	ההחלטה הזאת אינה ברורה, היא מחייבת הסבר, היא קשורה מאוד לדיון היום, מכיוון שזה נושא מרכזי איך אנחנו עושים בכלל B.O.T.  ו-P.F.I.  כאשר המדינה היא במצב שיש בעיה בגיוס ההון. אני לא יודע מה קורה עם החשבון הכלכלי עם הריביות הקיימות.  מאוד התעניינתי איך מתקדם העניין של המתקן באשקלון, כי רציתי שהוא יהיה ורציתי שהוא יהיה מהר מסיבות מובנות, ואמרו לי כבר כמה חודשים, תשעה-עשרה חודשים, יש בעיה במימון. יש בעיה בסגירת העניין הפיננסי של העסק הזה, למרות שזה התחייבות מדינה על כל הכרוך בזה.  אני לא יודע אם כל החשבון משתנה אם עלות הגיוס הרבה יותר גבוהה. 

	לכן הייתי רוצה לשמוע הסברים, אדוני שר האוצר, מה משמעות ההחלטה הזאת,  מאין הכסף, האם זה שובר את כל הרעיון, מה זה עושה שפתאום בנושאים שזורקים החוצה למגזר הפרטי כדי להגדיל את הפעילות   אנחנו מוצאים את המדינה מעורבת לפחות בחמישים אחוז כסף מדינה, לפי הניסוח. זו החלטת ממשלה. לא אני המצאתי את זה, זה מתוך ספר החלטות הממשלה. לא מה שהובא לדיון.  זה גם מה שהובא לדיון, אבל זה מתוך הספר שמסכם, שעבר החלטת ממשלה.   הייתי רוצה מאוד לשמוע הסבר לעניין הזה, כי לפי דעתי אנחנו נמצאים כאן בבלבול גדול.

	שתי הערות נוספות. הייתי שמח על האפשרות שמגלגלים פרוייקטים ולצאת אתם ב-P.F.I. אני רק חושב שחשוב להגיד שני דברים שאולי צריך לשמוע אותם מאגף התקציבים או מהחשב הכללי. כל אחד מבין  שאלה בעצם הלוואות שאנחנו לוקחים מהמגזר העסקי לפיתוח תשתיות דרך הביצוע פלוס פרמיה גדולה של התייעלות, של ניהול, של אחזקה. זה הרעיון של P.F.I. זה לא עוקף תקציב בלבד. זה צריך לעלות פחות, זה צריך להיות באחזקה מופרטת. זה הפרטה טרם ביצוע, וזה דבר טוב. השאלה אם שמתם גג להחזר ומה הקצב שאתם מתכוננים להכניס מהחשבון  הלאומי בהחזרים. כי אנחנו מדברים בנושא שהוא מרכזי מבחינה זאת, על כמה הולכים.

	דבר שני: חסר מאוד בהצגה שעשיתם ציר הזמן בפרוייקטים. זאת אומרת, כביש זה וכביש זה וכביש זה, אבל חשוב שאנחנו נדע – אני מניח שאתם יודעים – על מה אנחנו מדברים. הדברים הקיימים ידועים. חוצה ישראל ידוע. אשקלון ידוע. תחנת הכוח ידועה. בנייני משרדים מתוך הפרוייקט של  מבני הממשלה יש בניין המשרדים בקרייה שהוא P.F.I.  היה בחיפה בניין שהוא P.F.I.   השאלה היא מה קצב הביצוע וההתחייבויות. 

אבשלום וילן:

	 חבר הכנסת קליינר, אין ברירה, למצבנו הפוליטי יש עלות כלכלית מאוד ברורה. 

מיכאל קליינר:

	 אני בדעתך במאה אחוז. אני חושב שהדרך לגמור את העניין היא בניצחון ולא בכניעה.

אבשלום וילן:

	 קראתי שמדובר בנזק של 20 מיליארד ₪ בשנה, ובשנתיים אנחנו בהפסד ישיר ועקיף של 40 מיליארד ₪ בשנה. זה משפיע על כל המערכת, שלא לדבר על ההשפעה העקיפה של סגירת העולם. לא רק בנקים. ישבתי אתמול עם הסקטור שהוא אולי רחוק ממני אידיאולוגית, והם סיפרו לי על אנשים שלא מוכנים לבוא לעשות עסקים פה. 

אברהם שוחט:

	 אתה מתכוון למספרות או יהלומים?

אבשלום וילן:

	 יהלומים. יש בעיה גדולה מאוד בענף כי יהלומנים לא מוכנים לבוא לארץ.  מרגישים את הדברים האלה בכל הענפים.   אי-אפשר להמשיך כך לאורך זמן, מה עוד שאם תהיה מלחמה בעיראק, והיא תהיה כנראה, ברור לגמרי שלישראל מבחינה כלכלית יהיה מחיר בטווח הקצר.  

הלוואי שכל הפרוייקטים של התשתיות האלה יבוצעו.   בעיקרון אני תומך בהם. אבל יש לנו בעיה למשל שהתכנית הארבע שנתית שהחלטנו עליה עוד בממשלה הקודמת במגזר הערבי, כל פעם אמרת שתעלה את נושא החינוך.   סך כל ההשקעה מהתל"ג בחינוך די גבוה עם תוצאות לא מספיק טובות, ואנחנו יודעים שאין אפשרות לסגור פערים אלא דרך חינוך.  האם מישהו בממשלה עשה תכנון על אלו פרוייקטים לאומיים הוא רוצה ללכת? האם  על הפרוייקטים בתחומי הביטחון שמעולם לא מגיעים לדיון אלא רק בהצבעה בעד או נגד בסוף, שגם הם תובעים אותו סדר גודל של מקורות לפחות כמו הפרוייקטים התחבורתיים?   אני מבין שאורי יוגב וחבריו מביאים כל השנה את התקציב, הם מציגים גם את זה, ושרי הממשלה אומרים כן או לא. לא אנחנו כוועדה מפקחת, לא הממשלה, אין אצלנו דיון על יעדים לשנה הבאה – הגדלת תשתיות, טיפול מסיבי בחינוך וקטנת פרוייקטים בתחום הביטחון. היה דיון כזה? מה פתאום.  בדרך כלל מערכת הביטחון תגדיר פרוייקטים ואנחנו כולנו נגיד אמן, יבואו כמה דברים בתחבורה כי הנושא נמצא בפיגור של שלושים שנה, המגזר הערבי, סגירת פערים, מזמן החלטנו על כך,  בחינוך אף אחד לא יודע מה קורה, וגם כשאנחנו היינו אחראים לא היתה התמודדות להוציא מהלך של פתיחת מכללות כאשר בתקופתו של בייגה כשר אוצר יצא פרוייקט לאומי בתחום החינוך, אבל אני לא רואה את ההכרעות. ולכן אני שואל עכשיו לפני תום התקציב, איך באמת מנסים להגיע לגישה יותר רציונלית שלא האילוצים ימשכו אלא ההכרעות הרציונליות ימשכו קדימה. 

היו"ר יעקב ליצמן:

	תודה. חבר הכנסת יוסי פריצקי, בבקשה.

יוסף פריצקי:

	 אדוני השר, למרות שאני מן האופוזיציה צריך לתמוך במצגת הזאת שהיא טובה. למשל  הרכבת, שאני מקווה שתסיע נוסעים גם יהודים, גם ערבים, גם חרדים וגם חילוניים.  מה שחשוב בפרוייקטים של תשתית  זה שהם גם פרוייקטים יוצרים שוויון, הם מצמצמים פערים, הם גורמים לכך שבמידה מסוימת יכולה באר-שבע להיות פרבר יוקרתי של תל-אביב, משום שיסעו אליה ויחזרו ממנה יותר מהר.   הם עושים דברים נכונים ואני מקווה שזה יצליח. אני אומר את זה בגילוי לב מוחלט.

	לא שמענו כאן, ובוודאי נשמע, על תחזיות הכנסות.

אברהם-בייגה שוחט:

	זה לא שייך, זה בתקציב.

שר האוצר סילבן שלום:

	לפי בקשת יושב-ראש הוועדה, היום אנחנו מציגים את הצד של התשתיות. מחר יהיה אופן ניהול התקציב, ויהיה פה החשב הכללי לגבי ביצוע התקציב במהלך 2002. 


יוסף פריצקי:

	כולנו מבינים שהולכת להיות מלחמה בין ארצות-הברית לעיראק, שבמידה כזו או אחרת תהיה לה השפעה עלינו. 

אברהם-בייגה שוחט:

	אולי חיובית.

יוסף פריצקי:

	אני לא יודע. תהיה השפעה אחת ברורה: שאם, חלילה, יעופו כאן טילים, המשק לא יעבוד.  זאת אומרת, הסקטור העסקי לא יעבוד.

שר האוצר סילבן שלום:

	בפעם הקודמת מלבד העניין של התיירות שעכשיו ממילא הוא לא קיים, כך שההשפעה פה לא תהיה גדולה,   מה שהיה אז היה העניין של משמרת שלישית שהפסיקה לעבוד,כי אנשים פחדו להיות מחוץ לבית, למרות שאמרו להם שיהיו במפעלים חדר אטום וכו'. כך שבשבע-שמונה בערב הפעילות ירדה לגמרי – מסעדות, בתי-קפה, סרטים. כל הפעילות הזאת שהיא בשעות החשיכה הסתיימה לחלוטין. זה היה בתקופה של ארבעים יום. 

יוסף פריצקי:

	אתה צריך להביא בחשבון שבמשך חודש-חודש וחצי אין לך הכנסות. האם הבאתם את זה בחשבון? 

שר האוצר סילבן שלום:

	אז נולד העניין של הערבויות יחד עם העלייה. כל הסיפור של עשרה מיליארד דולר ערבויות נולד אז בתקופה של מודעי, ומי שזכה לזה היו רבין ובייגה שקיבלו את העשרה מיליארד. 

צלי רשף:

	צריך לזכור שהאמריקנים סירבו לתת את זה לשמיר. 

יוסף פריצקי:

	אני שואל שאלה אמיתית: האם הבאתם בחשבון את הנושא הזה בתחזית שלכם? 

מיכאל קליינר:

	הבעיה שאנחנו שומעים את שר האוצר והוא אומר שמחזיקים בציפורניים, ובא שר האוצר לשעבר ואומר, שמחזיקים בציפורניים זה עוד אנדרסטייטמנט, המצב הרבה יותר גרוע. אנחנו שומעים את אנשי האוצר ואחר-כך גם בבניין הזה שוכחים מהעניין. אפילו בחדר הזה באות בקשות. למשל בפגרה, לפני שבוע, באה בקשה להוסיף 120 תקנים לאחד המשרדים הממשלתיים – 120 עובדי קבע. דחינו את הבקשה הזאת. ביקשתם להפוך עובדי קבלן לעובדי המשרד.  אני שמח שההצעה שלי לא לאשר את זה עברה.  

שר האוצר סילבן שלום:

	זה במסגרת ההסכם של הכנסת העובדים?


מיכאל קליינר:

	נתתי דוגמא. אמרנו שאנחנו לא מאשרים את זה כי פשוט אין כסף.  אין ממה לשלם. 

שר האוצר סילבן שלום:

	העניין של המשמעות הכספית זה להחליף עובד בעובד. אפילו אתה חוסך בטווח הקצר. אבל בטווח הארוך הוא נשאר למהלך של קביעות והוא נשאר לכל חייו.

מיכאל קליינר:

	אין במה לשלם את הגדלת הממשלה. לכן מנין המחשבה שהיום מסוגלים לשלם לעובדי מדינה עוד כסף? מאיפה? מי? למה? כשבמשק הפרטי מורידים שכר כי רוצים להתקיים. כולנו יודעים את זה, אבל אני לא רואה שהציבור יודע את זה.  

	אני איש אופוזיציה אבל אני חושב שהיום נדרשת אחריות לא רק מאנשי הקואליציה אלא מאנשי האופוזיציה, לא כל שכן ממי שרואה את עצמי חבר קואליציה. אם הוא לא מסוגל לעמוד באחריות הזאת, שלא יהיה חבר קואליציה. 

	אין ספק שישראל לא יכולה לעמוד במלחמות התשה. אנחנו יודעים את זה לא מהיום. כבר בשנות השישים אמרו שישראל לא יכולה להחזיק גיוס מילואים של חודשים ארוכים, זה לא ילך. היום אנחנו מנסים לנצח במלחמת התשה. זה לא הולך. כאן לא ועדת החוץ והביטחון, אני לא אכנס לעניין, אבל היות ובייגה ואבו וילן אמרו מה שאמרו,  אני אומר, נכון, אני כבר אומר שנתיים שאי-אפשר להמשיך את מלחמת ההתשה הזאת, צריך לגמור אותה במכה אחת. היו לנו הזדמנויות רבות ולא עשינו את זה. 

יוסף פריצקי:

	מפליא כמה השמאל הקיצוני והימין הקיצוני דומים זה לזה בכך שהם רוצים פתרונות קסם.

מיכאל קליינר:

	זה לא פתרונות קסם.  פעם בארץ הזאת ניצחו מלחמות יותר קשות בשישה ימים. הפעם לא עושים את זה ולא מתכוונים. ניסית ולא הצלחת זה סיפור אחר. אבל אתה מנסה לנצח מלחמת התשה, וזה לא ילך.

	עכשיו אני מגיע לעניין הכלכלי. קודם כול, ברור שהיום צריך להעביר את התקציב הזה. אם זה היה תלוי בי, קיצוץ יותר גדול. אני חושב שהקיצוץ הזה לא רלוונטי. יש תחושה שתמיד אנחנו מפגרים פאזה. אל נשכח שבחדר הזה קמה הצעקה הגדולה על 4% צמיחה.

שר האוצר סילבן שלום:

	אבל אתה שוכח שהקיצוץ הזה הוא לא הקיצוץ היחיד ל-2003. תכנית החירום כבר קיצצה עד סוף 2003, כך שאם אתה מחבר את שני הסכומים  זה לא היה מעולם. אני גם מאוד מקווה שלא יהיה עוד קיצוץ.

אבי יחזקאל:

	בשנתיים האחרונות קיצצו 30 מיליארד ₪.

מיכאל קליינר:

	הלוואי ואפשר היה לקצץ פחות.  חבל שבייגה הלך, בעשור האחרון היו לנו, עם כל הכבוד לערבויות,   שני קטרים גדולים: 1. הבנייה הגדולה בעקבות גל העלייה מברית-המועצות שהתחיל בשנות התשעים; 2.  ההיי-טק.    עכשיו אלה אינם, ומהשנתיים האחרונות יש לנו קטר שלילי וזה ענף שלם שהתמוטט – ענף התיירות.

שר האוצר סילבן שלום:

	הלמ"ס החליט בשנת 1999 להתאים את עצמו לתופעה החדשה של דור ההיי-טק. בגלל שהיו מכירות של חברות, כמו של "מירביליס" וכו', הם שינו את חישוב הצמיחה על ידי זה שנתנו משקל הרבה יותר גדול למה שקורה בנסד"ק. היום החברות האלה שנמצאות בצלילה, רק בגלל שינוי רישום שאז הביא את הצמיחה ב-2000 ל-7%, היום מביא לצמיחה שלילית, בגלל ששתי התופעות האלה פועלות בכיוונים אחרים. אם הם היו נשארים קונסרבטיבים, ב-2000 היתה צמיחה יותר נמוכה, והיום ב-2002 היינו לא בצמיחה שלילית. 

מיכאל קליינר:

	יש כמובן המצב הריאלי. אנחנו צריכים, בין היתר, לגמור את המלחמה הזאת, זה לא רק תלוי בנו. אני מסכים שהעניין העיראקי לא אמורה להיות לו השפעה, ויכולה להיות לו השפעה חיובית, כי תיירות בלאו הכי אין. אמרתי בצחוק, אבל זה לא בצחוק, זה יחזק את תיירות הפנים. ענף שכן יכול להתפתח, ולצערי הרב זה בנוי על טרגדיה עולמית, זה כל היתרון העצום שיש לנו בידע של מלחמה בטרור. כלומר, היום על רקע מה שקורה בפינלנד ועל רק מה שקורה בבאלי, וזה כבר לא רק בארצות-הברית - - - 

סמדר אלחנני:

	ומה שקורה בארצות-הברית.

מיכאל קליינר:

	אמרתי מעבר למה שקורה בארצות-הברית. בארצות-הברית כבר תעשיות ביטחוניות שלנו מהסוגים של מלחמה בטרור התפתחו. לדעתי, היום בעקבות מה שקרה בפינלנד ובאלי, הצורך של מלחמה בטרור יהיה בכל העולם, והשאלה עד כמה אנחנו נוכל, אדוני שר האוצר, למכור את הכלים והידע של מלחמה בטרור ולענות לביקוש עולמי, שלדעתי ירקיע שחקים. 

אבי יחזקאל:

	אדוני שר האוצר, בכלכלה יש מקצוע, לא חובה אמנם,  שנקרא פילוסופיה כלכלית.  חוץ מהמסר שבמהלך השנתיים האחרונות אנחנו מביאים לציבור בממשלת האחדות, שאומר פחות או יותר משהו בסגנון "יהיה יותר רע", מהם הדברים הטובים שאנחנו מביאים?  הרי זו האמת לאמיתה.  מה שאני מבין זה שאנחנו באים לציבור ובאומץ לב או לא באומץ לב אומרים לו: תגיד תודה שאתה בכלל נושם אוויר נקי כי מחר גם זה לא בטוח שיהיה. מבחינה כלכלית, קצת קצבאות ילדים וקצת אבטלה וקצת גמלאים וקצת זוגות צעירים וקצת חד-הוריות, ובכלל, טוב שאנחנו חיים. 

	למה הכוונה שלי? אני מצפה, כחבר, כבן-ברית, כמי שמודע לעניין הזה, שדווקא המנהיגות הכלכלית של מדינת ישראל תעשה לפחות משהו טוב לאותו ציבור שסובל רק מדברים בעייתיים. כשאתה יושב ביום שישי בשיחות סלון מדברים על "כן יהיו לך חיידקים, לא יהיו חיידקים, כן כימי לא כימי".   משהו טוב ברמה הכלכלית-חברתית, איזו בשורה, אפשר להביא? 

	שאלה שנייה: כשאתה בא ואומר שהמצב קשה, ואני מסכים אותך, ואוי לו למי שיחלוק על דעתך,   ואתה אומר שלא רק שאי-אפשר להגדיל את נפח התקציב אלא צריך אולי אפילו לקצץ בו, גם לזה אנחנו מסכימים אתך. אבל אני מנסה לתהות האם בממשלת אחדות לאומית לא צריך אומץ לב בשביל לעשות סדר עדיפות אחר בתוך התקציב? מה היה קורה למשל אם היינו באים היום לתקציב – ואל תכעס עלי חבר הכנסת ליצמן – משרד הדתות, יש שם מעל מיליארד וחצי ₪,  אלוהים עדי, אם אני רוצה להעביר משהו טוב לציבור שלי בעידן של מלחמה שהולכת ובאה, משהו בתוך התקציב לשנות קצת.   


היו"ר יעקב ליצמן:

	ואז מישהו יגיד מה עם 400 מיליון ₪ לקיבוצים.

אבי יחזקאל:

	מה שאני מנסה לומר, רבותי, הציפייה שאני מצפה ממנהיגות כלכלית בעידן שבו לא הולך להיות טוב לציבור בישראל, זה להעביר משהו חיובי. למשל, ריבית על משכנתאות מוכרת לצרכי מס. תן משהו.   מה הכי בון-טון? הייתי סגן שר ארבעה חודשים במשרד התחבורה. אני יודע מה הסיפור. מה אנחנו עושים? קל מאוד לעשות את זה. כשאתה רוצה לפתור את הבעיה וליצור תקווה לעתיד, דבר על תשתיות. אבל מה עם המועדים?  הבן שלי עוד לא נולד כאשר דיברו על הרכבת לבאר-שבע, ואני מקווה שהנכד שלי יסע אתי כסבא ברכבת לבאר-שבע.

	אדוני שר האוצר, בין הקריאה הראשונה לקריאה השנייה והשלישית, אני מצפה ממך כאדם צעיר, כאדם שרוצה להעביר מסר לציבור, להעביר מספר מסרים שיבואו לידי ביטוי מיידי, איך אני עושה קצת טוב לעם הזה שיושב בציון בשנת 2003, שלפחות בתחום הכלכלי מישהו יגיד, יצא לי טוב שאני ישראלי.   זה כל הסיפור. כי אנחנו מוכים בממשלת האחדות הלאומית, בממשלה רחבה, בכל האלמנטים, אדוני השר. 

היו"ר יעקב ליצמן:

	אתה רוצה לצאת עם בשורה טובה?

אבי יחזקאל:

	בדבר אחד לפחות.

	אדוני השר, אתה איש פוליטי ואתה יודע שההרכב הפוליטי של הממשלה הנוכחית ישרוד את התקציב הזה. אני אומר לך. כלומר, זה תקציב חיצוני לכאורה למה שקורה בתוך המפלגות, אבל מה שיקבע זה מה שקורה בתוך המפלגות. אם מישהו מסוים ייבחר בתוך מפלגת העבודה, הדיונים על התקציב בין הקריאה הראשונה לקריאה השנייה והשלישית זה פולקלור אפריקני. אם מישהו אחר ייבחר בתוך מפלגת העבודה, זה יהיה קצת יותר קשה. אותו הדבר זה מה שיקרה בתוך הליכוד. לכן אני חושב שדווקא השנה הזו, אדוני השר, יהיה לך קל להעביר את התקציב. 

עופר חוגי:

	אדוני השר, יש לי כמה שאלות על המצגת שראינו: קודם כול בנושא של הכנסת קרנות הפנסיה להשקעות בתחום הכלכלי.   האם הממשלה נותנת להן רשת ביטחון, מה הרשת וכמה זה יעלה לתקציב המדינה? 

	שאלה שנייה: לא דיברו פה על פרוייקט הולכת הגז. אני רוצה לדעת מה הסיבות שהפרוייקט הזה נכשל ומדוע זה ניתן לחברת החשמל? עוד פעם אנחנו מעבירים דבר שחשבנו להעביר אותו למגזר הפרטי, לחברת החשמל.

	שאלה שלישית: בנושא של תעסוקה – נראה שאין היום כמעט עובדי תשתיות שעובדים עבודת כפיים. בעשר השנים האחרונות העברנו כמעט את רוב האנשים לעבודות היי-טק, מה שנקרא "עבודות לבנות", ואין מספיק עובדי תשתית.   לכן האם היום כשאנחנו מוציאים מכרזים ומתנים את המכרז בהעסקת עובדים ישראלים,   איננו יורים לעצמנו ברגליים, כי פשוט לא יהיו עובדים?  אותן החברות הקבלנות בשביל לעמוד בלוח הזמנים יהיו חייבות להביא עובדים זרים. אפשר להגביל את הדרישה של השר למקצועות מסוימים, לתחומים מסוימים, או בפרוייקט מסוים להגביל את מספר העובדים. אבל אי-אפשר לתת החלטה גורפת בלי עובדים זרים, כי אין היום עובדים במשק שיעשו את זה. 

	בנושא הקיצוצים:  אני חושב שיש אטימות מסוימת. הקיצוצים שנעשו בתקציבי ההעברה היו מאוד משמעותיים בשנתיים האחרונות, כמעט 30 מיליארד ₪.

שר האוצר סילבן שלום:

	אפילו לא 10 מיליארד ₪. 

עופר חוגי:

	רק האינפלציה של 6%, אי-העדכון שלה, פלוס הקיצוצים בקצבאות ילדים והקיצוץ שהולכים להעביר,  זה מתקרב ל-30 מיליארד ₪. יש לי הנתונים, אני יכול להביא אותם. 

אברהם-בייגה שוחט:

	אתה טועה בגדול.

עופר חוגי:

	אני אעביר לך את המספרים.  

שר האוצר סילבן שלום:

	זה הרבה פחות מ-10 מיליארד ₪. 

עופר חוגי:

	שר האוצר, אני מסתובב בשטח. בתקופה הזאת הסתובבתי כמעט ברוב הערים בארץ, אפילו שאין לנו פריימריס. אני מסתובב בין האנשים החלשים, נכנס לבתים, רואה את המצב. היום יש בעיה חברתית. יש בעיה שאין לאנשים מה לאכול בבית. אנחנו צריכים לחשוב ולראות מה לעשות שלא יהיה פיצוץ חברתי. חייבים לחשוב על זה.  מה שצועקים היום ברחובות זה לא סתם צעקה.  לאנשים אין מה לאכול. זה גם פוגע בחינוך, זה פוגע בכול.

	אני לא אומר שלא צריך להיות קיצוץ, אבל צריך לראות איך אנחנו מטפלים נקודתית באנשים שלא ירעבו, כי אחר-כך הפשע יגדל,  ולתקן את זה יהיה קשה מאוד. 

היו"ר יעקב ליצמן:

	רשות הדיבור לצלי רשף. אני מברכים אותך לנאומך הראשון בוועדה. 

צלי רשף:

	נאומי בכורה ככל שיהיו יותר  כך יותר טוב. 

	לעניין המצגת על התשתיות: אני רואה טעם לפגם רציני בעובדה שהמצגת הזאת  כולה הוצגה מבלי שנמסרה לנו האינפורמציה לעניין החלטת הממשלה שבייגה הציג לנו אותה יותר מאוחר. כי כמו שהראתה המצגת, כל הרעיון של ה-B.O.T.  קיים כמעט עשר שנים ומתבצע וצובר תאוצה בלי הבדל מי הממשלה. אם יש משהו חדש בתקופה האחרונה זה העובדה שהרעיון הזה מתמוטט בגלל מצבה הבינלאומי של ישראל. נדמה לי שזו אולי העובדה הרלוונטית ביותר בכל המצגת הזאת, והעובדה הזאת לא נמסרה לנו.  נכון שהחלטת הממשלה התפרסה כבר, אבל הייתי אומר שבמצגת היה צריך להקדיש זמן  לבעייתיות שנוצרה לגיוס ההון ואיך אנחנו מתמודדים אתו בכלל כחלק מהשאלה המרכזית שעוסקת בעניין ה-B.O.T..

	אדוני שר האוצר , שמעתי את התיאור הנרגש שלך לעניין המצב הכלכלי של המדינה, וכמו כל האחרים גם אני מצטרף לתיאור הזה, וגם שמעתי  שאתה מקבל בברכה את העובדה שיש הסכמה לפחות עם השותפים הקואליציוניים, אבל נראה שגם עם גורמים אחרים, בעניין ההחלטות המקרו-כלכליות שמגולמות בתקציב. אבל אל תשלה את עצמך שההסכמה  - - - 

היו"ר יעקב ליצמן:

	איפה שמעת על זה?

צלי רשף:

	אמר את שר האוצר, ומפלגת העבודה הודיעה את זה, בייגה אמר את זה גם היום בדיון, אבל הודענו, וגם אני כחבר קואליציה שהייתי מגדיר את עצמי מהוסס ביותר,   בעניין הזה של הפרמטרים המקרו-כלכליים אינני חלוק על הממשלה. יחד עם זה, לא התייעצו אתי ולא התייעצו עם החברים שלי וזלזלו בנו באופן מופגן במשא ומתן שהתקיים עם ועדה מטעמנו שאמורה היתה לעסוק בסדרי עדיפויות בתקציב.   מאחר שאני מניח שגם שר האוצר עוקב אחרי ההחלטות של מפלגת העבודה במוסדותיה השונים, אני רק רואה לנכון כאן לרקורד, לדיון הזה, להציע לאוצר, להציע לממשלה, להציע לראש הממשלה, להתייחס יותר ברצינות למשא ומתן עם מפלגת העבודה כבר לקראת הקריאה הראשונה, מפני שאחרי זה לא תוכלו להאשים אותנו שאנחנו הגורם שלא מביא בחשבון את מצבו של המשק ושאנחנו הגורם שמפריע, כי אנחנו גורם קונסטרוקטיבי מאוד. אנחנו פשוט חושבים, ואני לא נכנס לפרטים כי, כאמור, התקציב עוד לא הוגש ועוד לא הונח, ולא אכנס לפרטים, למרות שחלק לא מבוטל מהם אנחנו מכירים – אתם יודעים שסדרי העדיפויות שאתם הצגתם בתקציב הזה לא מקובלים עלינו, ואני מאוד מייעץ לכם לסטות מהדרך שהלכתם בה עד עכשיו ולהתייחס אלינו כאל שותפים שיש להם מה לומר בעניין הזה, מפני שאחרת לא תעבירו את התקציב, בלי קשר לשאלה מי יהיה יושב-ראש המפלגה.  כי גם עם ראש המפלגה הנוכחי אתם רואים שהמפלגה לא הולכת לאשר לו את התקציב כמו שאתם הצגתם אותו עד עכשיו. אז אני מציע לכם לקחת את זה בחשבון ולתת את ההנחיות המתאימות לצורך המשא ומתן אתנו. 

היו"ר יעקב ליצמן:

	אני רוצה לומר רק מילה אחת. אחת הבושות הגדולות שיש היום, שהרכבת שנוסעת היום היא מימי התורכים,  אבל במדינות כמו איראן אני מבין שיש להן רכבת מודרנית מאוד.

אברהם-בייגה שוחט:

	הפתרון: משטר אייתוללות גם אצלנו...

היו"ר יעקב ליצמן:

	אתה רואה שהאייתוללות לא מפריעים. 

	כפי שאמרתי קודם, אני רואה בתשתיות הסעיף העיקרי של 2002 ו-2003. אני לא יודע איך להתייחס לנושא השביתות שהשר נגע בהן בתחילת דבריו. ברור לנו שאי-אפשר לתת למצב להימשך כך שתהיה שביתה. אני לא יודע אם אני בר-סמכא לקרוא לכל הצדדים לנהל משא ומתן, אבל ברור לי שאם נראה שהמשא ומתן ייתקע, אולי אבקש מוועדת הכספים לקיים דיון עם כל הצדדים.

	אדוני השר, בבקשה. 

שר האוצר סילבן שלום:

	אני שמח על הדיון הזה. שנים הייתי כאן ואני מעריך את הדברים. 

	רבותי, אין ספק שכולם כאשר עושים, יש להם סדרי עדיפויות, אבל זה שסדרי העדיפויות צריכים להיות בסופו של תהליך של הכנסת לקבוע את הדברים, זה בהצבעה על התקציב, וזה בין הקריאה ראשונה לקריאה השנייה והשלישית. אבל מאז ומעולם מי שקובע את סדרי העדיפויות זה הממשלה. לכן יש לה קואליציה ולכן יש לה רוב בפרלמנט, היא נבחרת לשם כך, והיא באה לאחר מכן לפרלמנט ומבקשת את האישור לסדרי העדיפויות שלה.  בייגה בוודאי יודע שבכל דיון תקציב יש דיון על סדרי העדיפויות. 

אברהם-בייגה שוחט:

	יש בעיה כי מפלגת העבודה הצביעה נגד בדיון בממשלה. 

שר האוצר סילבן שלום:

	אבל היא אמורה להצביע בעד החלטות הממשלה. הלכנו למהלך של הפחתת הגירעון בצורה משמעותית ב-2003, כי אנחנו חושבים שזאת האפשרות היחידה כרגע לשמר את היציבות.  הלוואי והיינו בזמנים אחרים, והרי מדברים עכשיו  על 2004  -  ב-2000 היה יחסית טוב עד ספטמבר, וב-2004 יהיה, ואני נגזר גורלי להיות בין 2001 ל-2003. אין מה לעשות. אבל גם להיות עם האצבע בתוך החור גם זה לפעמים תפקיד חשוב. 

	אני חושב שבזמן הזה אנחנו עושים הכול  כדי להתאים את ההוצאות לרמה האפשרית של המשק. כאשר יש ירידה חדה בהכנסות אתה לא יכול להשאיר את רמת ההוצאות באותה מידה, חבר הכנסת חוגי. תאמין לי, ההפחתה, למרות כל מה שאומרים, תמיד היה עם שיקול דעת, והעשירונים העליונים משלמים מה שאף אחד כאן לא מזכיר.  לא שאני אומר את זה מתוך גאווה, רק מתוך הבנה שלי שכשיש מלחמה הנטל צריך להיות על כלל האוכלוסייה, כאשר השכבות החלשות הן אלה שצריכות לשלם  פחות. עשינו את מס העשירים.

מיכאל קליינר:

	מה זה מס עשירים?

שר האוצר סילבן שלום:

	מעל 30,000 ₪ - חצי אחוז מס נוסף. מעבר לזה עשינו מעל 35,000 ₪ ביטול תקרות מס בריאות וביטוח לאומי.

אברהם-בייגה שוחט:

	זו שגיאה ולא תראה כסף מזה.  שגיאה גדולה. 

שר האוצר סילבן שלום:

	דבר שלישי: אנחנו עושים את המיסוי על ההון. כך כשמדברים וצועקים בהפגנות,  השכבות החזקות משלמות את המחיר הכבד ביותר, שלא לדבר על שיפוי מעסיקים. אבל אין ברירה. כי בסופו של דבר זה צריך להיות מושת על כולם.

מיכאל קליינר:

	שיפוי מעסיקים השכבות החלשות משלמות, כי יהיו יותר מובטלים.

שר האוצר סילבן שלום:

	אני לא אומר את זה בגאווה. אני רק אומר שהיה צריך להשית את הנטל על כולם.  אבל גם בחלוקת הנטל על השכבות החלשות, ואני אסביר את זה כמובן בתקציב, עשינו הכול שהשכבות החלשות לא ישלמו. אסביר את זה, ותאמינו לי, זה לא כצעקתה.    אבל כמובן שכל הקמפיין הזה הוא לא קמפיין שהתחיל היום. מישהו חושב שהסרטים שעולים בטלוויזיה וברדיו, שעלו בדיוק ביום השביתה, יכולים להיות בדיוק בתיאום של יום? הלא להכין את הסרט הזה אורך לפחות שבועיים-שלושה. 


אברהם-בייגה שוחט:

	אלו סרטים?

שר האוצר סילבן שלום:

	בטלוויזיה. הסרטים של ההסתדרות על השביתה.  זאת אומרת, שהדבר הזה היה ברור. זה לא משהו שנולד באותו יום. הכול מתוך כוונה להתחיל את זה עכשיו עד התקציב. 	

	בכל מקרה, אנחנו לאורך כל הדרך עושים את הכול כדי לשמר את היציבות ולראות מה ניתן לעשות טוב.  חבר הכנסת יחזקאל,  מה זה תשתיות? כאשר אנחנו עושים תחנה ברמלה – אני מדבר רק על האזור שלך  - דבר שלא היה בתכנית, ועכשיו כבר עובדים על תחנה ברמלה, הרכבת תעצור ברמלה וזה ישנה שם את כל מערך התחבורה,  או ראשון מזרח, בגן הוורדים, שלא היה מתוכנן ואני החלטתי גם על רמלה וגם על ראשון מזרח – שלא יהיה רק על ראשון מערב, אם כי אתה גר בראשון מערב - - - 

אבי יחזקאל:

	אני גר בראשון מזרח. אני גר ליד הרכבת שאתה בונה.

שר האוצר סילבן שלום:

	ראיתי אותך גם בטקס.  ראשון מזרח זה דבר שבא לענות על צורך. גם ברמלה זה צורך. הרכבת היתה עוברת ברמלה רק שכל תושבי רמלה היו מצדיעים לרכבת שלא היתה עוצרת שם. תושבים מראשון מזרח היו נוסעים לרחובות כדי לקחת את הרכבת לנסוע לתל-אביב, וזה קיים עד היום. אז זה לא ישפר את המצב ?  זה לא אתה, ילדיך ונכדיך. הדברים האלה בפעולה. 

	כביש 431 שאמור לחבר מגן הוורדים עד מודיעין וכביש מס' 6,  יחבר לכביש מס' 1 לירושלים ולכביש גהה. זה כביש אדיר שיעביר את כל התחבורה הזאת מרחובות, נס-ציונה, אשדוד,    עד כביש מס' 6.   זה לא דבר שהוא לטובת האוכלוסייה? הוא לטובת האוכלוסייה.  אם מראשון מזרח עושים מסילה כפולה לאשדוד, זה לא ישפר את הנגישות?  אבל לא רק זה, תשתיות יש בכל הארץ. היום כשאתה יושב עם ראשי ערים, אומרים, את התשתיות רואים.  אין לנו אפשרות לעשות מה שהם עשו כשפרסמו בין 1992 ל-1996 את כל המודעות  - "בפרוייקט זה מושקעים כך וכך מיליארדים, סיום העבודות בתאריך זה וזה", כי בג"ץ לא מרשה לעשות את זה יותר.   אתם זוכרים שבין 1992 ל-1996 היה בכל צומת עלות הפרוייקט ומועד סיום הפרוייקט. היום זה קיים ולא יודעים את זה. 

אברהם-בייגה שוחט:

	למה בג"ץ לא מרשה?

שר האוצר סילבן שלום:

	זה היה בסוף תקופתכם, ואז עתרו נגד פואד, ובג"ץ הוציא החלטה שלא ניתן לעשות את זה. כנראה שהחבר'ה שלנו עתרו ערב הבחירות ב-1996 ואז הבג"ץ אסר. אין לי מושג מי עתר. 

אברהם-בייגה שוחט:

	גם עמדנו בלוח הזמנים.

שר האוצר סילבן שלום:

	זה דבר שאמור לעשות מהפכה. כדי לעשות את זה  הקמנו ועדה חדשה לפרוייקטים לאומיים, שהיא ועדה שתוך ארבעה חודשים אמורה לאשר פרוייקטים. זה יוצר מקומות עבודה. כשאתה עושה התפלה, לא אכנס מתי היה המכרז, אלפיים איש יעבדו במכרז הזה. אלפיים איש מאזור אשקלון – 1,200 ב-50 מיליון הראשון, ועוד 800 עובדים אחר-כך. זה לא יצירת מקומות עבודה? זה לא מוזיל את העלות גם להם, גם לציבור וגם לחקלאות?  אנחנו יודעים סוף סוף מה מחיר המים. אמרה לי קודם סמדר, שבעבר בוועדת הכספים,  בוועדת המשנה למים, שהיתה מורכבת מפיסי גרופר, עדנה סולודר ואפרים שלום מהתנועה המושבית, שהוחלף אחרי כן על-ידי גדליה גל,  שלושתם  היו קובעים את המחיר לדולר פלוס לקוב, וכך זה היה.   הדבר הזה לא אמור לשפר?

	הרפורמה במס הכנסה שתיכנס ב-1 בינואר ותיתן הפחתת מס מדורגת, אבל על פני חמש שנים, אולי מתוך תקווה שגם נצליח להקדים אותה, אולי, אינני יודע; אומר אהרן פוגל, היית צריך לעשות את הכול בשנת 2003. אני אומר, כן, אבל זה היה עולה עשרה מיליארד שקלים, זה עוד 2% בגירעון. הוא אומר, כן, כל העולם היה מבין את זה אם היית עולה מ-3% ל-5% בשנה הזאת. זה דבר שהוא מחולל צמיחה, מקדם צמיחה. 

אבי יחזקאל:

	לא בטוח שהוא לא צודק.

שר האוצר סילבן שלום:

	יכול להיות. אבל לפי הקונסרבטיביות העולמית היום, גירעון של 5% אתה מחוץ למשחק. יכולתי להיות פוליטיקאי ולהגיד – הכול בשנה הזאת. יכולנו להביא תקציב פוליטי ולא כלכלי, למרות שזאת שנת בחירות. אנחנו רצים לבחירות כמפלגה, אני רץ באופן אישי, אבל אנחנו עושים את הכול בצורה כלכלית.  רפורמה במס זה לא לטובת הציבור? זה לטובת הציבור. גם תשתיות. 
אנחנו הולכים לעשות שינוי, אבל עוד פעם, אלה דברים שלא באים לידיעת הציבור. 
	
	כל הנושא של המאבק האדיר בביורוקרטיה, שחלק גדול ממנו כבר נכנס לפעילות, הוא דבר חשוב מאוד.   רשיונות נהיגה אפשר לקבל היום דרך האינטרנט, גם רשיון רכב. תעודות זהות, דרכונים, הרשמה לבגרות, אפילו מיסים, הכנסנו את כל המע"מ - - - -

אבי יחזקאל:

	גם העלמות מס אפשר לעשות דרך האינטרנט...

שר האוצר סילבן שלום:

	מאוד חששתי מזה ורציתי להיות בטוח שהכסף הזה בסופו של דבר ייכנס. אבל התבררו דברים מדהימים. יש דבר שנקרא "מע"מ אפס". אנשים שלא משלמים מע"מ צריכים ללכת לבנק ולהחתים מע"מ אפס. אנחנו משלמים על כל מע"מ אפס, כמו על כל דבר אחר, 1.47 דולר כעמלה. התברר שיש מאות אלפים כאלה שכל חודש הולכים ועושים מע"מ אפס. זה דבר מטורף. עולה לנו חצי מיליון דולר, לפי החשבון שעשו לי ל-300,000 כאלה, רק התשלום הזה של המע"מ אפס. היום אפשר לשלם את הזה בצורה אחרת.   מס הכנסה נכנס לנושא הזה עכשיו.

אבי יחזקאל:

	אדוני השר, לא לזה התכוונתי בדברי. אני מצפה ממך למסר  חיובי בתחום המיידי חברתי.

שר האוצר סילבן שלום:

	אני רוצה להיכנס גם לזה. הלכנו על פתיחת שערי ההשכלה הגבוהה. איזה בלאגן היה עם זה. היתה צריכה לקום ועדה. לא קמה ועדה. האוניברסיטה העברית עשתה. אם האוניברסיטה העברית היתה עושה את זה לבד, זו זכותה?  זכותה.   זה היה חודש לפני התחלת שנת הלימודים, עדיין אין הרשמה מסיבית, אבל זו בשורה אמיתית. אני מאמין בזה. אני מאמין שצריכים לפתוח את כל האוניברסיטאות. זו בשורה. זה יאפשר להרבה מאוד אנשים להיכנס. 

	אנחנו מאמינים שגם הרפורמה בשוק העבודה בסופו של דבר תתרום לאנשים האלה על-ידי זה שתכניס אותם למעגל העבודה.   אם חד-הורית על-פי החוק הקיים היום   מותר לה לא לחזור לעבודה לאחר לידה, שבע שנים. זאת אומרת, עד שהילד האחרון שלה בגיל שבע. יוצא מצב שתיאורטית היא יכולה גם ארבע-עשרה שנה, למרות שיש לה כושר עבודה מלא, לשבת בבית ולא לעבוד. אחרי עשר שנים כאלה שהיא יושבת בבית, והשכנה שלה עובדת, יש לה אפשרות לחזור למעגל העבודה?   באותה תקופה אסור לה ללמוד, היא מקבלת גם קצבה יותר גדולה משכר מינימום יחד עם אותה שורה של הטבות. לדעתנו, השינוי נועד לטובתה, כי בסופו של דבר אם היא תיכנס למעגל העבודה יותר מוקדם, זה יוציא אותה ממעגל העוני. היא תוכל ללמוד.

אבי יחזקאל:

	אם אם חד-הורית לא עובדת עשר שנים, השכנה שלה מפסיקה לעבוד אחרי כמה שנים, כי היא רואה שזו דוגמא טובה.

שר האוצר סילבן שלום:

	זאת הבעיה. לכן גם כאן יש בשורה שהיא בשורה אמיתית. 

	הגדלנו לסמים, לאלכוהוליסטים ולפנימיות יום. כל הדברים האלה נעשים בפעילות שוטפת.  זו גם תקופה שהיא לא תקופת שפע. זו לא תקופה שיש מה לתת. אנחנו רק חוסכים וחוסכים בהוצאות, ומדובר בעשרות מיליארדים.
	
	חבר הכנסת חוגי, הפחתת תשלומי ההעברה, כולל מה שיהיה ב-2003 בתקציב הזה, זה סכום אדיר, בין 7 ל-8 מיליארד ₪. זה לא הסכום שאתה מדבר עליו.

עופר חוגי:

	לא, הרבה יותר.  אני מדבר על השנתיים האחרונות. 

שר האוצר סילבן שלום:

	משפט אחרון לבייגה ולצלי בעניין של ה-50%: צריך לזכור דבר אחד – אותו אחד שעושה את ה-P.F.I.   ונאמר שהיה צריך להשקיע מיליארד דולר, ונאמר שאחרי כמה שנים חצי מיליארד דולר זה השקעה מטעמנו, לפי החלטת הממשלה,    ההחזרים שהוא יקבל על פני השנים אתה לא מצפה שהוא יקבל גם על הסכום שאנחנו השקענו.

אברהם-בייגה שוחט:

	ברור שלא.

שר האוצר סילבן שלום:

	אם הוא היה משקיע מטעמו את ה-50% האלה, גם היינו נותנים לו על פני השנים. היינו מחזירים את זה על פני השנים ביחד עם אותה ריבית ועם אותו מחירון.

אברהם-בייגה שוחט:

	זאת אומרת שאם אתה אומר שיש P.F.I.  10 מיליארד, יש בעצם 5 מיליארד. זה המשמעות של העניין. 

מיכאל קליינר:

	אבל היעילות היא על כל ה-10 מיליארד. 


שר האוצר סילבן שלום:

	צריך להבין את העניין, כי כבר קיבלתי פתקים – "מה זה, כסף למענקים?"   לא.  אם היזם כיזם פרטי היה אמור להשקיע מיליארד, היינו אמורים להחזיר לו את המיליארד  עם ריבית על פני 25 שנה. אם אנחנו נותנים חצי מזה, הוא יקבל רק את החצי על פני 25 שנה. 

אברהם-בייגה שוחט:

	זה ברור. מאיפה המקור של החצי? מהתקציב? 

שר האוצר סילבן שלום:

	כן. זה יהיה על פני כמה שנים.

היו"ר יעקב ליצמן:

	תודה רבה, אדוני שר האוצר. בקרוב תביא את התקציב. 

	אני מודה לכם. הישיבה נעולה. 

הישיבה ננעלה בשעה 13:15






	


 

		

	


	

	
	
	

		
	

	


	







